qundao/data-zh-poetry huggingface dataset:
春夜溫故六言二十首·其一四
作者：劉克莊
朝代：宋

向來動脚已謬，末後濡尾轉非。
伏生力辭不至，申公不合而歸。
春夜溫故六言二十首·其七
作者：劉克莊
朝代：宋

丞相訓子尤儉，夫人送女已非。
盥面用瓦盆子，籍足以錦地衣。
春夜溫故六言二十首·其三
作者：劉克莊
朝代：宋

鼎鑊烹東都黨，烟瘴磨元祐人。
但看紙上陳迹，始知陛下至仁。
春夜溫故六言二十首·其九
作者：劉克莊
朝代：宋

京檜皆黄髮老，攸熺各黑頭公。
當時號爲小相，至今歎作頑童。
春夜溫故六言二十首·其二
作者：劉克莊
朝代：宋

私怨有公論者，反噬非人情哉。
穎叔發修陰事，資深歎軾奇才。
春夜溫故六言二十首·其二〇
作者：劉克莊
朝代：宋

相郎穴厨而竊，王相坎壁以藏。
十襲爲傳家寶，一點無入己贓。
春夜溫故六言二十首·其五
作者：劉克莊
朝代：宋

燕山張皇薄伐，艮嶽文飾太平。
黼賀尅復受賞，瓘憂分裂有萌。
春夜溫故六言二十首·其八
作者：劉克莊
朝代：宋

出入息頃冷暖，翻覆手間雨雲。
斬頤從教萬段，賣頒不直分文。
春夜溫故六言二十首·其六
作者：劉克莊
朝代：宋

門前客已去矣，屋裏人安在哉。
寒雀張羅可得，春燕啣泥不來。
春夜溫故六言二十首·其四
作者：劉克莊
朝代：宋

骨朽是非始定，怒炎毀譽未公。
太平呼奇宰相，野狐目半山翁。
春寒一首
作者：劉克莊
朝代：宋

撥盡寒灰轉凜然，拋書數息煖丹田。
蛩吟近作勝前作，鯨吸今年減去年。
薄粥聊糊魯公口，重裘猶聳孟生肩。
幾時風日妍和了，亂插山花藉草眠。
春寒二首·其一
作者：劉克莊
朝代：宋

東皇太乙漫行春，無頼封姨未霽嗔。
薄酒不紅皺靴面，濕薪難直曲鉤身。
埋腰健羨單傳者，墮指深慙遠戍人。
莫笑布衾如鐵冷，也勝去傍相君茵。
春寒二首·其二
作者：劉克莊
朝代：宋

百藝惟詩老始工，未應凍死杜陵翁。
聳肩偏怯春衣薄，曝背尤貪曉日紅。
草鼓煖於狨坐子，蒲龕清似肉屏風。
幾時天地回生意，只費陽和一點功。
春日二首·其一
作者：劉克莊
朝代：宋

睡起無人小院空，南華一卷磬聲中。
鼻端老去齊香臭，分別柑花是晚風。
春日二首·其二
作者：劉克莊
朝代：宋

隙地新鉏一逕通，野中手自植芳叢。
生來不慣游金谷，屋角花開也自紅。
春日五首·其一
作者：劉克莊
朝代：宋

眼邊桃李過匆匆，鏡裏衰顔豈再紅。
久覺胃寒疎建焙，新因血熱戒郫筒。
春日五首·其三
作者：劉克莊
朝代：宋

歸到城門欲發更，馬頭惟有暮鴉迎。
小窗了却觀書課，幾首殘詩旋補成。
春日五首·其二
作者：劉克莊
朝代：宋

步入西峰不見人，數聲澗鳥自啼春。
下山欲與唐碑語，先遣奴兵細拂塵。
春日五首·其五
作者：劉克莊
朝代：宋

曉風細細雨斜斜，僝僽書生屋角花。
想見水南僧寺裏，一株落盡病山茶。
春日五首·其四
作者：劉克莊
朝代：宋

老嬾何心更出嬉，閉門終日讀陶詩。
湘南二月花如掃，恰似扶疎遶屋時。
春日六言十二首·其一
作者：劉克莊
朝代：宋

䙰褷病鶴翅短，虺隤老馬力疲。
不知大朝會事，且吟小家數詩。
春日六言十二首·其一〇
作者：劉克莊
朝代：宋

不肯肩隨諂子，幸留面見嚴君。
晚駕笨車還里，歲將麥飯澆墳。
春日六言十二首·其一一
作者：劉克莊
朝代：宋

扶持村翁出來，問訊壺公安否。
汝寒插帽蒙頭，吾渴脫巾漉酒。
春日六言十二首·其一二
作者：劉克莊
朝代：宋

適報翁子露綬，又聞孟博登車。
田里覘賑貸議，牆壁掛寬大書。
春日六言十二首·其七
作者：劉克莊
朝代：宋

謾道三陽交泰，絕無一客來臨。
仲尼於復卦見，子美云人日陰。
春日六言十二首·其三
作者：劉克莊
朝代：宋

宿露卷青步障，晨曦涌紫金輪。
時平有戴白老，春晴宜踏青人。
春日六言十二首·其九
作者：劉克莊
朝代：宋

黄燭分光過眼，柳條弄色關心。
老死毋勞覆議，先生自謚醉吟。
春日六言十二首·其二
作者：劉克莊
朝代：宋

七誡婦罕全者，四窮鰥居一焉。
嗟余抱終身恨，與子結來生緣。
春日六言十二首·其五
作者：劉克莊
朝代：宋

昨夜身手和柔，今晨毛髮颼飀。
不堪早朝騎馬，尚能夜起飯牛。
春日六言十二首·其八
作者：劉克莊
朝代：宋

淵明甫涉知命，汲汲登臯臨流。
儂長渠三十歲，故當秉燭出遊。
春日六言十二首·其六
作者：劉克莊
朝代：宋

病不禁茅柴酒，寒添著木綿裘。
寄語斜川魚鳥，先生改日來遊。
春日六言十二首·其四
作者：劉克莊
朝代：宋

黄亭罋聞酒美，白湖船至糴平。
珠衱麗人出郭，銀釵村姑入城。
春日即事六言·其一
作者：劉克莊
朝代：宋

椒酒桃符改舊，麥芒菜甲懷新。
東皇太乙用事，不能粉飾陳人。
春日即事六言·其二
作者：劉克莊
朝代：宋

藻密難呼金鯽，柳疎未囀黄鸝。
華髮無重黑理，燒痕有再青時。
春旱四首·其一
作者：劉克莊
朝代：宋

一春閔雨動龍顔，曉殿權停賀雪班。
林下散人看邸報，也疎把酒廢游山。
春旱四首·其三
作者：劉克莊
朝代：宋

屋山無筍圃無蔬，釜冷樽空客至疎。
說與厨人稀作粥，老夫留腹要盛書。
春旱四首·其二
作者：劉克莊
朝代：宋

去冬玉塞靜無埃，春雪雖遲亦壓災。
大士送歸天竺去，相公宣入浙江來。
春旱四首·其四
作者：劉克莊
朝代：宋

清明未雨下秧難，小麥低低似剪殘。
窮巷蕭然惟飲水，家童忽報井源乾。
春旱忽雨五絕·其一
作者：劉克莊
朝代：宋

秧愁晴暴死，花怕雨摧殘。
野老非常懼，天公不自安。
春旱忽雨五絕·其三
作者：劉克莊
朝代：宋

雨似黄流决，雲如黑汁翻。
未言豐九扈，已覺飽千村。
春旱忽雨五絕·其二
作者：劉克莊
朝代：宋

樂歲何嘗飽，春陰忽又晴。
一之其可再，四者每難并。
春旱忽雨五絕·其五
作者：劉克莊
朝代：宋

鮭菜饁耕者，雞豚賽社公。
不聞車軋軋，但見鼓鼕鼕。
春旱忽雨五絕·其四
作者：劉克莊
朝代：宋

周匝荒原徧，延緣斷港通。
馬鬃渠有力，龍骨爾何功。
春暮
作者：劉克莊
朝代：宋

一畝青苔半落英，蜂忙蝶懶互卿卿。
燕泥乾後兒初落，魚尾輕時子徧成。
閒拂午窗驚野馬，夢遊天竺聽華鯨。
舍南有柳纖纖在，不奈雙蟬占取鳴。
春詞
作者：劉克莊
朝代：宋

人競迎新歲，儂方餞舊年。
雛鶑又百囀，高柳忽三眠。
春陰
作者：劉克莊
朝代：宋

春陰欺得病夫身，偶值晴天一欠伸。
客舍無誰相管領，半簷紅日苦留人。
昭君怨
作者：劉克莊
朝代：宋

一個恰雷州住。一個又廉州去。名姓在金甌。不如休。昨日沙堤行馬。今日都門飄瓦。君莫上長竿。下來難。
昭君怨
作者：劉克莊
朝代：宋

后土宮中標韻。天上人間一本。道號玉真妃。字瓊姬。我與花曾半面。流落天涯重見。莫把玉簫吹。怕驚飛。
昭君怨
作者：劉克莊
朝代：宋

曾看洛陽舊譜。只許姚黃獨步。若比廣陵花。太虧他。舊日王侯園圃。今日荊榛孤兔。君莫說中州。怕花愁。
時事
作者：劉克莊
朝代：宋

問訊班春守，牢辭餽歲人。
翁年十分老，時事一番新。
晉元帝廟
作者：劉克莊
朝代：宋

元帝新祠西郭外，野人吊古獨來遊。
陰陰畫壁開冠劍，寂寂絲窠上璪旒。
勢比龍盤猶在眼，事隨鴻去不迴頭。
葉碑廊下無人看，欲去摩挲又少留。
晚出
作者：劉克莊
朝代：宋

晚出別村幹，夜深徒步歸。
飯猶懸早稼，衣尚在鄰機。
關塞秋防急，田園歲入微。
喟然投耒歎，事事與心違。
晚悟
作者：劉克莊
朝代：宋

晚悟才爲祟，深居學養生。
乃知景升子，差勝少游兄。
絕澗携瓶汲，空山抱耒耕。
兒孫聽苦語，世世勿談兵。
晚意
作者：劉克莊
朝代：宋

鷄報東方欲白時，林林羣動起飛馳。
匹居峴上入城少，頗怪淮南拔宅遲。
驚餌何妨潜密藻，安巢謹勿托危枝。
末年慕用寒山子，不是行家本色詩。
晚春
作者：劉克莊
朝代：宋

書幌泠泠子夜風，杜鵑啼月小牆東。
江南詞客惜春老，清曉披衣拾墮紅。
晚春
作者：劉克莊
朝代：宋

花事匆匆了，人家割麥初。
雨多田有鸛，潮小市無魚。
禿筆回僧簡，褒衣看古書。
經年稀見客，磬折轉生疎。
晝
作者：劉克莊
朝代：宋

散懷輕病骨，汲古活心源。
日炙桐陰晚，烟蒸豆穗繁。
密紅雙鷺迹，深綠一鷗喧。
未晝聊舒偃，茶香起小烟。
晨起
作者：劉克莊
朝代：宋

雞唱鴉啼攪曉眠，起煨田舍火爐邊。
天寒雪閉袁安戶，歲惡江通魯望田。
已返山林全晚節，勿煩郡國禮高年。
老臣久不陪朝謁，猶記稱觴玉座前。
晨起覽鏡六首·其一
作者：劉克莊
朝代：宋

投床栩栩復蘧蘧，不覺籠銅曉鼓初。
服殺吾家老中壘，仰觀星宿俯觀書。
晨起覽鏡六首·其三
作者：劉克莊
朝代：宋

文致纍臣心事薄，包談眸子過名輕。
可憐汝輩終身悔，得似先生隻眼明。
晨起覽鏡六首·其二
作者：劉克莊
朝代：宋

少日手抄尤謹楷，中年目視稍眵昏。
如今天罰偏盲了，燭下殘書尚覆翻。
晨起覽鏡六首·其五
作者：劉克莊
朝代：宋

老去神情非叔寶，向來眉目比文淵。
惟詩尚有新新意，匹似幽花晚更妍。
晨起覽鏡六首·其六
作者：劉克莊
朝代：宋

浪占虛名不切身，機雲世故解磨人。
情知老態難遮掩，匣了菱花懶拂塵。
晨起覽鏡六首·其四
作者：劉克莊
朝代：宋

昔映仙藜臨几桉，今栽甘菊滿庭除。
不堪立馬揮新檄，只合囊螢勘舊書。
景定初元即事十首·其一
作者：劉克莊
朝代：宋

祲掃青山峽，功高赤壁磯。
只宜奉頭竄，莫待剖羓歸。
景定初元即事十首·其一〇
作者：劉克莊
朝代：宋

倦攬今書尺，時將晉帖看。
殷生與宰相，一體問平安。
景定初元即事十首·其七
作者：劉克莊
朝代：宋

溪水拍浮滿，野花紅白多。
老夫被牽率，信步出雞窠。
景定初元即事十首·其三
作者：劉克莊
朝代：宋

諸老雲臺上，人人畫一籌。
奈何令退士，長抱杞人憂。
景定初元即事十首·其九
作者：劉克莊
朝代：宋

邕題碑板富，郊因詩句窮。
濡毫乏精婢，隨馬有奚童。
景定初元即事十首·其二
作者：劉克莊
朝代：宋

糲食憂民瘠，茅廬念士寒。
一生憐此老，錯把兩眉攢。
景定初元即事十首·其五
作者：劉克莊
朝代：宋

臣繇賀捷表，臣結中興碑。
亙古雄辭在，於今老學誰。
景定初元即事十首·其八
作者：劉克莊
朝代：宋

飲狂插紅杏，醉倒藉蒼苔。
董子窺園出，龐公上塚迴。
景定初元即事十首·其六
作者：劉克莊
朝代：宋

客駭蒙倛面，兒扶痀瘻身。
有時臨鏡問，此老是何人。
景定初元即事十首·其四
作者：劉克莊
朝代：宋

昨朝捷旗至，明日警書馳。
避殿猶如故，來庭定幾時。
暝色
作者：劉克莊
朝代：宋

暝色千村靜，遥峯带淺霞。
荷鋤歸別墅，乞火到鄰家。
疎鼓聞更遠，昏燈見字斜。
小軒風露冷，自起灌蘭花。
暮春
作者：劉克莊
朝代：宋

燕子來時春事空，杖藜來往綠陰中。
靜憐朱槿無根蔕，開落惟銷一陣風。
暮春一首
作者：劉克莊
朝代：宋

謝館王亭安在哉，荒村亦自有池臺。
苦嫌野蔓縈紆竹，甚愛殘花點綴苔。
老送病來推不得，歡隨春去挽難回。
未應寂寞無心賞，牆下葵榴次第開。
曉意
作者：劉克莊
朝代：宋

夢入華胥國土來，咍㘆不省夜何其。
青燈明滅窺昏眩，絳幘殷勤警惰嬉。
窗外百禽更唱和，褌中羣虱尚貪癡。
病翁未得全無事，不作新詩改舊詩。
曉意
作者：劉克莊
朝代：宋

鴉啼曙色尚朦朧，驚起山房夢蝶翁。
始悟區區大槐裏，不如栩栩亂花中。
曉雞
作者：劉克莊
朝代：宋

絳幘昂然韻節清，不因風雪廢長鳴。
初聞煙岫猶銜月，久聽山城漸殺更。
驚起征夫茅店夢，喚回老將玉關情。
年來無復中宵舞，自笑功名一念輕。
曝書一首
作者：劉克莊
朝代：宋

秋齋近午氣尤炎，命僕開箱更發奩。
蟲蝕闕文勞注乙，嵐侵脫葉費裝黏。
雲迷玉帝藏書府，日在山人炙背簷。
誰道閑居無一事，袒衣揮扇曝芸籤。
書
作者：劉克莊
朝代：宋

兩帖走蛟虬，堂堂腕力遒。
太師唐死節，大令晉風流。
要續麻姑刻，那容扇媼求。
教兒勤護惜，恐被六丁偷。
書事
作者：劉克莊
朝代：宋

市朝無處避喧啾，思駕飛車事遠遊。
古志曾云壽多辱，前賢亦說耄宜休。
愈訶彼佛爲夷鬼，跖駡吾師作盜丘。
安得海波都變酒，洗空開闢以來愁。
書事三絕·其一
作者：劉克莊
朝代：宋

耳根聞得吳田熟，客自吳歸乃不然。
中戶無糧支卒歲，上都有雪瑞來年。
書事三絕·其三
作者：劉克莊
朝代：宋

昨收邊訊云蝗入，近得京書報哨回。
放得子陵歸釣瀨，還他高密上雲臺。
書事三絕·其二
作者：劉克莊
朝代：宋

蜀相昔曾耕渭上，漢家今有糴湟中。
唱籌但欲令邊實，懸罄誰知慮國空。
書事二首·其一
作者：劉克莊
朝代：宋

空空都沒一行書，行行徒矜九尺軀。
面上带妖真可恥，脚中有鬼不容扶。
末年鐵拐傳仙訣，他日金錐抉冢珠。
泉下定爲明允笑，果能看破半山無。
書事二首·其一
作者：劉克莊
朝代：宋

竭海夷山氣力雄，只愁無術駐顔紅。
却須擘劃千餘歲，多買丹砂置女僮。
書事二首·其一
作者：劉克莊
朝代：宋

謙之紼翣迎歸福，平甫灰釘送返莆。
空累兩家營後事，僅留四壁遺諸孤。
學徒誰是單傳者，史藁曾經乙覽無。
貧富皆當終牖下，招魂何處有神巫。
書事二首·其一
作者：劉克莊
朝代：宋

黄旗旁午責軍需，括匠搜船遍里閭。
士稚去時無鎧仗，武侯屯處有儲胥。
粟空都內憂難繼，甲出民間策恐疎。
昔補戎行今簡汰，空搔短髮看兵書。
書事二首·其二
作者：劉克莊
朝代：宋

二士平生極好修，簞瓢之外尚何求。
暮年更傍誰門戶，故國寧無某水丘。
華簀殊非愛曾子，短衾自可覆黔婁。
小車處士差安穩，十二行窩取次游。
書事二首·其二
作者：劉克莊
朝代：宋

人道山東入職方，書生膽小慮空長。
遺民似蟻饑難給，俠士如鷹飽易揚。
未見馳車修寢廟，先聞鑄印拜侯王。
青齊父老應流涕，何日鸞旗駐路旁。
書事二首·其二
作者：劉克莊
朝代：宋

利刃斬風空惡毒，疾聲吠雪似獃顛。
嗟余芻狗木雞爾，視汝螟蛉蜾蠃然。
墓上將軍堪嚇鬼，龕中大士且安禪。
不須懺禮如來足，佛與波旬共結緣。
書事二首·其二
作者：劉克莊
朝代：宋

因治陶朱術太精，世間無物足經營。
更將郭璞書頻看，只恐青山盡鑿平。
書事十首·其一
作者：劉克莊
朝代：宋

幼作淳熙版籍民，老逢景定改元新。
殘年且盡杯中物，他日誰澆柏下人。
長鑱谷中忙斸雪，小車花外徧尋春。
吾評子美饑寒態，不似堯夫快活身。
書事十首·其一〇
作者：劉克莊
朝代：宋

漢重貂璫鼎軸輕，力扶弱勢頼公卿。
劾侯常侍如張□，訟石中書有更生。
伺夜九頭猶作祟，過時百舌未收聲。
虞廷可是無儀鳳，底事相看噤不鳴。
書事十首·其七
作者：劉克莊
朝代：宋

不知邊信近何如，但見朝朝發虎符。
河北幾於九節度，漠南奚止五單于。
黑天肥瘞猶存孽，紅賊巢荒尚有雛。
安得四方皆猛士，旄頭掃盡一塵無。
書事十首·其三
作者：劉克莊
朝代：宋

天塹猶艱限臭夷，江邊蚌鷸久相持。
昔珠簾閣俱清野，今琵琶亭亦浚池。
戶萬八千封作麽，計三十六走安之。
平生師慕堯夫者，老去無端也皺眉。
書事十首·其九
作者：劉克莊
朝代：宋

戰鼙非起自漁陽，到寇皆由偃月堂。
相國裘雖來賀捷，蚩尤旗尚未收芒。
厨車古有刑都市，寶劍今誰請尚方。
莫倚聖朝家法恕，前盧後蔡亦投荒。
書事十首·其二
作者：劉克莊
朝代：宋

罪己綸言徧九州，桑榆雖晚尚堪收。
下山東詔爭扶聽，讀奉天書有淚流。
加霍嫖姚冠軍號，拜車丞相富民侯。
崆峒麥熟無人刈，何日王師且少休。
書事十首·其五
作者：劉克莊
朝代：宋

旦旦尋斤傑木衰，艱危深動聽鼙思。
賜龍墀對詢韜畧，復雁門踦建義旗。
古有轝迎聾主簿，今誰卧載臏軍師。
不應在野無賢雋，林密山深世未知。
書事十首·其八
作者：劉克莊
朝代：宋

晉士材疏辯舌優，俗雖虛誕尚清脩。
可容卿等數百輩，亦過江來第一流。
元老縱然揮玉麈，七賢已有執牙籌。
後來靈寶真兒態，書畫惟憑奪與偷。
書事十首·其六
作者：劉克莊
朝代：宋

魁柄推移偶屬渠，可堪一擲付狂疏。
文中子處無熏染，桑大夫邊竊緒餘。
癡物汝爲何等相，纖兒吾惜好家居。
時人悞把朱崖比，若比朱崖儘欠書。
書事十首·其四
作者：劉克莊
朝代：宋

生長承平玩細娛，變興倉卒不支吾。
輕裘太守拋鈴下，寶玦郎君泣路隅。
諜報長驅殊未覺，經書大去可勝誅。
世間果有桃源否，千載無人更問途。
書堂山
作者：劉克莊
朝代：宋

子厚文章宗，仲塗豈後身。
不肯作崑體，寧來牧湘濱。
誅茅翠麓顛，日與書卷親。
剗去五季衰，挽回六籍醇。
歐尹相繼出，孤唱繇伊人。
風流喟已遠，尚喜棟宇新。
千峯高叢叢，一江碧粼粼。
禽魚暨草樹，纖悉几案陳。
澗泉既可汲，山木亦可薪。
熟讀壁間藏，痛掃毫端塵。
勗哉山中友，勿厭泉石貧。
書壁
作者：劉克莊
朝代：宋

綀衣蒲屨小綸巾，四壁清風一榻塵。
誰謂先生貧到骨，百金新聘竹夫人。
書小窗所見
作者：劉克莊
朝代：宋

幹接枝分整復斜，隨緣裝點野人家。
小窗有喜無人見，蘭在林中出一花。
書山壁
作者：劉克莊
朝代：宋

斸地栽林自起墳，一燈精舍疏玄文。
詩成莫洒酒家壁，題徧青山題白雲。
書感
作者：劉克莊
朝代：宋

仲尼已沒世無師，新學專門各自私。
死守不爲它說勝，祕藏似恐外人窺。
欲招程子看通典，兼起歐公講繫辭。
浩歎邇來耆舊盡，緒言分付與羣兒。
書感
作者：劉克莊
朝代：宋

恩賜殘骸得返耕，孤臣安敢厭承明。
羊腸曾有單車覆，牛背那無一笛橫。
俗子休疑眉宇異，癡人錯望耳毫生。
老身雖厄心常泰，聽取商歌遶屋聲。
書感
作者：劉克莊
朝代：宋

髧髦馳逐少年場，晚向深山學老莊。
名以馬牛猶不校，嘲爲豚犬極何妨。
性疎熟客來難記，意懶生書讀易忘。
却笑癡人誤標榜，賢愚千古共茫茫。
書燈
作者：劉克莊
朝代：宋

童子糊新就，籠紗碧色深。
喚回少年夢，照見古人心。
每對忘甘寢，頻挑伴苦吟。
與君交到老，莫慮棄牆陰。
書田舍所見
作者：劉克莊
朝代：宋

漠漠晴埃起遠疇，占相雲日幾家愁。
細民方慮填中壑，巨室何心堰上流。
斬木由來基小釁，澆瓜誰爲解私仇。
寧知送老茅簷下，猶抱書生畎畝憂。
書畫一首
作者：劉克莊
朝代：宋

大帝昭回奬叢藁，太師行草跋蘭亭。
篋藏有物爲呵護，巾襲令兒掌鑰扃。
目眚端由書作祟，心癡常怕畫通靈。
不如鶉結村夫子，惟寶蒙求與孝經。
書窗
作者：劉克莊
朝代：宋

跳丸屋角去如馳，蠹簡窗間卷復披。
元老豈無揮玉麈，大儒曾有奮金椎。
釣牽鰲極靈根動，斧入牛山傑木衰。
白首腐生多感慨，愁來時以酒澆之。
書第二考
作者：劉克莊
朝代：宋

遥領叢祠又一年，何功月請水衡錢。
江南塞北雖無分，林下山間尚有緣。
兵去未妨行酒令，印收不礙掌詩權。
祇嫌海嶠登臨少，夢繞朱陵紫蓋邊。
書考一首
作者：劉克莊
朝代：宋

香火精勤閲一朞，孤臣無路答鴻私。
銜如已廢陳人樣，俸比初開小學時。
世上升沉姑付酒，考中功狀是吟詩。
五錢買得羊毛筆，自寫年勞送有司。
書近事二首·其一
作者：劉克莊
朝代：宋

壞局今猶勞聖慮，窮塗自歎失人心。
貴曾顓面居金鼎，謫尚於飛戀繡衾。
罪大□□□柳下，恩寬許卧古藤陰。
殯時惟有青蠅集，此外應無吊客臨。
書近事二首·其二
作者：劉克莊
朝代：宋

石衛尉家先沒入，黔婁生處亦誅求。
客嘲未悟漫天戲，鬼瞰皆知偃月謀。
不許他人分越國，預拚異日去崖州。
傍觀莫枉爲酸鼻，鹿死無魂豈有愁。
曹孟德
作者：劉克莊
朝代：宋

精舍觀書二十年，偶窺沸鼎出饞涎。
小豪已草黄巾檄，老大遭燒赤壁船。
半夜宮嬪和淚訣，當時漢禪只心傳。
後來仍有朱三輩，欲比英雄恐未然。
曹路分贈詩次韻一首
作者：劉克莊
朝代：宋

古來詩律推曹氏，不數河梁與董逃。
唐季三家松最勝，建安七子植尤高。
短檠尚課兒精選，老筆真堪僕命騷。
極欲留君橫槊賦，舟人苦報粵江濤。
曾公巖
作者：劉克莊
朝代：宋

廣室內嵌空，層峰外巍嵬。
仰視駭懸石，俯踐愁滑苔。
古竇風肅肅，陰澗泉洄洄。
飛梁跨其間，上可陳尊罍。
愛凉復畏濕，當暑重裘來。
名巖者誰歟，兄固弟子開。
憶昔建中初，國論幾一迴。
惜也祖荆舒，卒爲清議排。
至今出牧地，姓字留蒼崖。
躊躇增歎慨，日入禽聲哀。
曾景建自臨川送予至豐城示詩爲別次韻一首
作者：劉克莊
朝代：宋

追程送我劍池邊，亹亹清談晉宋前。
豈意白頭趨幕日，廼逢紫氣出關年。
夜深續炬俱忘寢，地冷吹薪久未然。
臨別祝君加帽絮，高峯雪後尚童顛。
月下聽孫季蕃吹笛
作者：劉克莊
朝代：宋

孫郎痛飲橫長笛，玉雪胸襟鐵石顔。
解噴清霜飛座上，能呼涼月出雲間。
病創凍馬嘶荒塞，失侶窮猿叫亂山。
可惜調高無聽者，紫髯白盡鬢毛斑。
有嘆
作者：劉克莊
朝代：宋

方喜鳳簫吹協律，忽驚鸞鏡黯無光。
入君懷袖初蒙幸，著主衣裳外不忘。
陌上野遊多薄倖，閨中婉孌有剛腸。
落花滿地無人掃，自是春來懶下堂。
有客
作者：劉克莊
朝代：宋

幾載庭空雀可羅，朝來忽有客相過。
似知老子條冰進，不道先生鬢雪多。
有感
作者：劉克莊
朝代：宋

向來涉筆賦長楊，辱賜天家七寶牀。
黄吻少年評宿士，白頭宮女說先皇。
走章臺馬曾遊冶，攀鼎湖龍竟渺茫。
縱使老婆强搽抹，安能更復入時粧。
有感
作者：劉克莊
朝代：宋

我與昔賢生異世，晝思夜夢兩微茫。
掉頭隨霧入東海，被髮乘風下大荒。
仙伯已尋丹竈地，武皇亦返白雲鄉。
惟應詩卷留天地，寶氣雖埋斗有光。
有感
作者：劉克莊
朝代：宋

殘羯如蜂暫寄窠，十年南北問干戈。
穹廬昔少曾居汴，莫府今猶未過河。
越石不生誰可將，奉春再出亦難和。
憂時元是詩人職，莫怪吟中感慨多。
有感
作者：劉克莊
朝代：宋

策策秋聲起樹枝，遥憐塞下鴈來時。
寧聞中夜荒雞舞，肯拾他人竹馬騎。
短劍舊曾交俠客，小詩猶足將偏師。
無情却是青銅鏡，剛照書生兩鬢絲。
有感
作者：劉克莊
朝代：宋

蹕移退保一隅偏，幅裂纔餘半體全。
恰見測圭營洛邑，忍看披髮祭伊川。
胡行如鬼無逃地，帝剖爲羓得罪天。
直待健兒歸洗甲，補還幾覺北窗眠。
有感二首·其一
作者：劉克莊
朝代：宋

桓司馬欲兵夫子，哥利王曾丑釋迦。
血面何須九墜臂，忮心終不怨鏌鎁。
有感二首·其二
作者：劉克莊
朝代：宋

夷齊怨惡本不念，堯桀是非今亦忘。
不知伍子嗔何甚，魄化爲潮日夜忙。
有興
作者：劉克莊
朝代：宋

有興駕柴車，無心起草廬。
淺傾家釀酒，細讀手抄書。
門巷慵耘草，園籬課種蔬。
雖非黄叔度，未易得親疎。
朔齋竹溪盛稱鑑臺李君談天小詩戲贈
作者：劉克莊
朝代：宋

品題經二紫薇公，携袖中詩訪老農。
遠祖似曾爲藏史，前身莫便是淳風。
自憐槁木灰生意，絕怕菱花照醜容。
但願海鄉魚稻熟，耄夫不復問窮通。
朝中措
作者：劉克莊
朝代：宋

仙風道骨北山翁。萬卷著胸中。渙若宦情冰釋，作□醉面桃紅。千林凍槁，一枝雪豔，訊息先通。顏色□青精飯，姓名在碧紗籠。
朝中措
作者：劉克莊
朝代：宋

受持鼻祖五千言。留得穀神存。伴我賦詩茅屋，饒渠待詔金門。此翁歲晚，有書充棟，有酒盈樽。君看多花早落，孰如仙李蟠根。
朝中措
作者：劉克莊
朝代：宋

恰為仙佛做生辰。公又紱麒麟。黑白幾枰屢變，丹青百奏如新。都門餞底，洛中畫底，莫是前身。雖老不扶靈壽，有時更上蒲輪。
朝中措
作者：劉克莊
朝代：宋

海天萬頃碧玻璃。風露洗炎曦。鸚鵡綠毛導從，蟾□雪色追隨。分明來處，補陀大士，先後同時。覓取善財童子，膝邊要個孫兒。
朝天子
作者：劉克莊
朝代：宋

宿雨頻飄灑。歡喜西疇耕者。終朝連夜。有珠璣鳴瓦。漸白水、青秧鷗鷺下。老學種花兼學稼。心兩掛。這幾樹、海棠休也。
朝陵行
作者：劉克莊
朝代：宋

國家諸陵陷河北，盜發寶衣斧陵木。
或言陵下往來人，夜聞翁仲草間哭。
何年却遣朝陵官，含桃璀粲登金槃。
悲哉，人家墳墓各有主，誰修永昌一抔土。
木綿鋪
作者：劉克莊
朝代：宋

庵遠人稀行未休，風煙絕不類中州。
何須更問明朝路，纔出南門極目愁。
未開梅
作者：劉克莊
朝代：宋

老樹天機早，潛回一點春。
寒梢方蓓蕾，玉骨已精神。
冷淡看前輩，芳菲總後塵。
更須香共色，未是覽花人。
朱買臣廟
作者：劉克莊
朝代：宋

翁子平生最苦貧，晚將丹頸博朱輪。
老儒五十無章綬，歸去何妨且負薪。
李園有懷孚若
作者：劉克莊
朝代：宋

曾與山公醉不歸，李園水竹尚依稀。
鈿車疾取春鶑唱，鐵笛潜驚宿鳥飛。
昔把蟹螯同酒琖，今持馬策叩城扉。
溪頭一片無情月，偏照愁人淚滿衣。
李文饒一首
作者：劉克莊
朝代：宋

畫取維州如槁葉，策禽潞將似嬰兒。
九原精爽人猶畏，想見中書秉筆時。
李杜
作者：劉克莊
朝代：宋

李杜文章宗，繼者宜重黎。
伯禽視熊驥，未易分高低。
小者善鈎魚，大者能柵雞。
世無託孤者，練葛誰提携。
謫仙葬青山，女嫁爲農妻。
州牧選高援，使嬪於中閨。
曰禽鳥有匹，寧合不願睽。
生於隋唐後，名與姬姜齊。
吾家中壘公，惜不經品題。
李術士善醫卜
作者：劉克莊
朝代：宋

西漢君平莫是渠，蕭然閉肆或旬餘。
青囊系肘藏仙訣，黑子如毛錄讖書。
屢倩揲蓍爻每驗，近聞咒棗病皆除。
閑時更取離騷看，怕有靈均猶卜居。
村墅
作者：劉克莊
朝代：宋

村墅溪亭處處嬉，新年海岱悉清夷。
盜平四野無驚柝，虜去三邊有捷旗。
子美間關離亂際，堯夫生死太平時。
從今一洗窮愁語，多賦看花飲酒詩。
村居即事六言十首·其一
作者：劉克莊
朝代：宋

磐石時時垂釣，茅簷旦旦負暄。
小杓行魚羹飯，長竿晒犢鼻褌。
村居即事六言十首·其一〇
作者：劉克莊
朝代：宋

敝縕袍足蔽體，惡草具可享賓。
犢車榮過九錫，鮓飯甘於八珍。
村居即事六言十首·其七
作者：劉克莊
朝代：宋

一把算未能下，萬戶棋苦不高。
老子腹中無物，渠儂笑裏有刀。
村居即事六言十首·其三
作者：劉克莊
朝代：宋

鈍根無慧能偈，信必有梵志詩。
黄吻少年忘語，龐眉尊者不知。
村居即事六言十首·其九
作者：劉克莊
朝代：宋

髮脫禿鶖無異，背傴橐駝逼真。
不是進賢冠者，亦非靈壽杖人。
村居即事六言十首·其二
作者：劉克莊
朝代：宋

呵凍畫灰鍛詩，傍人笑汝白癡。
五百年有名世，七十翁如小兒。
村居即事六言十首·其五
作者：劉克莊
朝代：宋

有時散髮松風，有時一劍秋空。
講易白牛谿上，題詩黄鶴樓中。
村居即事六言十首·其八
作者：劉克莊
朝代：宋

坐處在細旃上，立時傍紅雲邊。
寧罰公幹磨石，可使劉陶鑄錢。
村居即事六言十首·其六
作者：劉克莊
朝代：宋

風窗有竹相敲，地爐無葉可燒。
亂書翻覆未了，一燈明滅頻挑。
村居即事六言十首·其四
作者：劉克莊
朝代：宋

老蚌剖胎枯矣，雄雞斷尾棄之。
刎頸交誰捄汝，犁舌獄無出時。
村居書事四首·其一
作者：劉克莊
朝代：宋

有客相逢說坎離，葫蘆中藥不容窺。
扣頭無力營丹竈，聊奉先生一醉資。
村居書事四首·其三
作者：劉克莊
朝代：宋

卜叟囊書繫肘邊，兒童尊信等神仙。
立談算盡平生事，問到封侯拜相年。
村居書事四首·其二
作者：劉克莊
朝代：宋

新剃闍梨頂尚青，滿村看說法華經。
安知世有彌天釋，萬衲如雲座下聽。
村居書事四首·其四
作者：劉克莊
朝代：宋

刮膜神方直萬金，國醫曾費一生心。
可憐髽髻提籃者，也有盲人問點鍼。
村校書
作者：劉克莊
朝代：宋

短衣穿結半瓢空，所住茅簷僅蔽風。
久誦經書皆默記，試挑史傳亦旁通。
青燈窗下研孤學，白首山中聚小童。
却羨安昌師弟子，只談論語至三公。
村獠
作者：劉克莊
朝代：宋

村獠席地睡，咍㘆喚不知。
老夫將北面，渠莫是希夷。
杜丞
作者：劉克莊
朝代：宋

憶冒重圍入，孤城頼不亡。
戰功何日賞，檄草至今藏。
舊事歸詩卷，新寒入箭創。
江邊逢杜杲，鬢髮各蒼蒼。
杜鵑問答二首·其一
作者：劉克莊
朝代：宋

昔南使粵北防秋，聞汝啼聲悔遠遊。
我憶故鄉歸久矣，君歸未得使人愁。
杜鵑問答二首·其二
作者：劉克莊
朝代：宋

雲安萬里一禽微，翅短安能遠奮飛。
帝放還山君有福，虜猶戍蜀我安歸。
東坡故居二首·其一
作者：劉克莊
朝代：宋

嘉祐寺荒誰與葺，合江樓是復疑非。
已爲韓子騎驎去，不見蘇仙化鶴歸。
東坡故居二首·其二
作者：劉克莊
朝代：宋

惠州副使是新差，定武端明落舊階。
盡遣秦郎晁子去，只携周易魯論來。
東巖寺避暑
作者：劉克莊
朝代：宋

若非來寺裏，無地避炎蒸。
經雨房基潤，依山井氣冰。
榻虛涼睡客，松濕滴歸僧。
對此專宜靜，爲詩亦不應。
東澗爲余序後稿余以國帖唐碑古壺潤筆反成□桃拋引小詩謝之
作者：劉克莊
朝代：宋

玄晏欣然託序行，縕袍被衮豈非榮。
家徒四壁窮難諱，字答三縑禮尚輕。
金薤銀鈎俱妙絕，石泉香餠太清生。
如何更費公搜索，緘送松煤與水晶。
東阿王紀夢行
作者：劉克莊
朝代：宋

月青露紫翠衾白，相思一夜貫地脈。
帝遣纖阿控綠鸞，崑崙低小海如席。
曲房小幄雙杏坡，玉鳬吐麝熏錦窠。
軟香蕙雨裙衩濕，紫雲三尺生紅靴。
金蟾吞漏不入咽，柔情一點薔薇血。
海山重結千年期，碧桃小核生孫枝，陳王此恨屏山知。
枕峰寺
作者：劉克莊
朝代：宋

夜深投寺解行裝，一點寒燈照上方。
老宿問余何處去，年年來此借禪床。
林卿勸開酒禁次韻一首
作者：劉克莊
朝代：宋

新沐髮渾如雪白，大開眼只見天青。
稱觥乍可同邠俗，錫爵安能效衛伶。
過眼神奇俄臭腐，到頭濁醉勝清醒。
閙藍不是安身處，且向糟邱寄暮齡。
林卿見訪食檳榔而醉明日示詩次韻一首
作者：劉克莊
朝代：宋

壯於蒳子大於榛，咀嚼全勝麴糵春。
俚俗相傳祛瘴厲，方書或謂健脾神。
素知鯨量安能醉，但取鷄心未必真。
一笑何妨玉山倒，貧家幸自有苔茵。
林容州別墅
作者：劉克莊
朝代：宋

出郭五里强，治地十畝寬。
奇峰面朝挹，高阜背屈蟠。
忽獻若神授，久閟由天慳。
茲焉卜壽宮，朱堊浮林端。
使君世慮澹，出嶺顔如丹。
靜思三窟危，孰如一丘安。
蒔松既森秀，引泉亦甘寒。
願言奉巾屨，暇日來盤桓。
林知錄和余梅百詠
作者：劉克莊
朝代：宋

一已爲多况百哉，得君詩卷久驚猜。
乍疑姑射山頭比，誰喚勾芒雪裏迴。
委壤可憐渠有命，傾城豈是子無媒。
直須著意描香影，和靖宗人合詠梅。
林貢士哀詩
作者：劉克莊
朝代：宋

秋賦空高薦，春官輒報聞。
坡公遺李廌，郃輩愧劉蕡。
鐵硯三升墨，銀袍四尺墳。
自言陰隲遠，鶴表會干雲。
林貴州哀詩二首·其一
作者：劉克莊
朝代：宋

四壁空留宅，雙旌漫典州。
無錢堆別屋，有石壓歸舟。
縱未封孫叔，猶當廟柳侯。
吾銘皆實錄，亦足繼前修。
林貴州哀詩二首·其二
作者：劉克莊
朝代：宋

歲晚淹留潦霧間，朱幡雖寵變蒼顔。
潁川鳳下來何晚，浪泊鳶飛去不還。
道遠返喪新燧改，州貧無賻旅囊慳。
新邱莫嘆封塋儉，絕勝癡人錦裹山。
柬人求馿子
作者：劉克莊
朝代：宋

聞在江寧得小馿，價高人說是名駒。
行時亦肯過橋否，饑後還能飲澗無。
不稱金鞍馱侍女，只宜席帽載貧儒。
灞陵雨雪詩家事，乞與它年做畫圖。
柬惠安同安葉陳二明府併煩安溪林明府寄似
作者：劉克莊
朝代：宋

吾友二三子，聯翩有國都。
平平雖縣譜，急急奈州符。
亦既吹虀矣，還能吸醋無。
高年頗更事，莫哂瞽言迂。
柬方寺丞病足
作者：劉克莊
朝代：宋

西北名山未徧經，詎宜倚杖立竛竮。
脈通氣數醫難曉，病在皮膚藥易靈。
昔走戰場常縱靶，今居內屋更施屏。
平生受用嵇康論，欲獻公爲座右銘。
柬春谷工部
作者：劉克莊
朝代：宋

假使富埒國，何如貧在家。
尚存儂漢札，寧奪我齊瓜。
柬陳寺丞築城
作者：劉克莊
朝代：宋

事變相尋智亦新，爛泥堆起石嶙峋。
斷無餘力謀蒸土，頗有傍觀哂寘薪。
自古虛心容議者，即今枵腹役耕民。
姑尤聊攝皆齊境，莫遣郊封有詛人。
柳
作者：劉克莊
朝代：宋

靜是無憀動是狂，秋蟬兩兩抱斜陽。
不知才思能多少，瘦得腰肢似沈郎。
柳梢青
作者：劉克莊
朝代：宋

申白苛留。綺園浪出，老不知羞。輸與先生，一枝鶴膝，一領羊裘。便教賜履營丘。爭似把、漁竿到頭。冷落磻溪，張皇牧野，著甚來由。
栽竹
作者：劉克莊
朝代：宋

借居未定先栽竹，爲愛疎聲與薄陰。
一日暫無能鄙吝，數竿雖少亦蕭森。
窗間對了添詩料，郭外移來費俸金。
自笑明年何處在，虛簷風至且披襟。
桂花
作者：劉克莊
朝代：宋

生得粟來大，妝成蠟樣黄。
落金遮蟻穴，釀蜜滿蜂房。
月下高低影，風前遠近香。
夜深清到骨，幽夢繞胡床。
桐廬
作者：劉克莊
朝代：宋

桐廬道上雪花飛，一客騎馿覓雪詩。
亦有扁舟蓑笠興，江行却怕子陵知。
桐廬舟中即事
作者：劉克莊
朝代：宋

車前彎帽同聲散，關外華簪一揖休。
惟有浙江潮好事，肯隨逐客到嚴州。
梁武脩懺圖
作者：劉克莊
朝代：宋

紫袍臨蜀殿，黄屋建梁臺。
異世爲鵑去，前身作蚓來。
梅妃
作者：劉克莊
朝代：宋

簫能妻弄玉，琴可挑文君。
吹徹寧哥笛，梅妃未必聞。
梅州楊守鐵庵
作者：劉克莊
朝代：宋

北客由來憚入南，僕家諫議飽曾諳。
誰云瘴霧非吾土，曾有魁躔住此庵。
身重豈容眉斧伐，時危猶要脊梁檐。
公歸未必懷陳迹，留與州人作美談。
梅州重建中和堂
作者：劉克莊
朝代：宋

中和堂昔隳於火，今剪荒榛再落成。
博士尊師重演說，史君存古不更名。
漸摩伋學三風熄，流布褒詩五瘴清。
天子金聲兼玉振，會徵褚大與兒生。
梅月爲蚤虱所苦各賦二絕
作者：劉克莊
朝代：宋

劣知針粟大，出沒似通靈。
不但能膏吻，元來善隠形。
梅月爲蚤虱所苦各賦二絕 蚤 其一
作者：劉克莊
朝代：宋

稍出床敷上，忽逃衣縫中。
說文真有理，字汝曰跳蟲。
梅月爲蚤虱所苦各賦二絕 蚤 其二
作者：劉克莊
朝代：宋

汝圖膏血飽，吾惜體膚傷。
景略捫差快，宜師撲不妨。
梅月爲蚤虱所苦各賦二絕·虱
作者：劉克莊
朝代：宋

觜利鋒鋩毒，形微膽智麤。
延緣司諫領，遊戲相君鬚。
梅花
作者：劉克莊
朝代：宋

木落山空獨占春，十分清瘦轉精神。
雪疎雪密花添伴，溪淺溪深樹寫真。
三弄笛聲風過耳，一枝筇影月隨身。
吟罷欲斷相逢處，恐是孤山隠逸人。
梅花·其一
作者：劉克莊
朝代：宋

小園風月不多寬，一樹梅花開未殘。
剝啄敲門嫌特地，緩拖藤杖隔籬看。
梅花·其三
作者：劉克莊
朝代：宋

江都車馬滿斜暉，爭赴城南未掩扉。
要識梅花無盡藏，人人襟袖带香歸。
梅花一首
作者：劉克莊
朝代：宋

造化生尤物，居然冠衆芳。
東家傅粉白，西域返魂香。
真可壻芍藥，未妨妃海棠。
平生恨歐九，極口說姚黄。
梅花五首·其一
作者：劉克莊
朝代：宋

髣髴瑶姬擁仗來，茆簷化作玉樓臺。
平明遶砌圓殘夢，元是梅花數樹開。
梅花五首·其三
作者：劉克莊
朝代：宋

籬邊屋角立多時，試爲騷人拾棄遺。
不信西湖高士死，梅花寂寞便無詩。
梅花五首·其二
作者：劉克莊
朝代：宋

糝地紛紛著樹稀，歲華摇落慘將歸。
世間尤物難調護，寒怕開遲暖怕飛。
梅花五首·其四
作者：劉克莊
朝代：宋

肯因冷澹怨年芳，霜滿寒林月滿塘。
至白世間惟玉雪，不如伊處爲無香。
梅花十絕答石塘二林·其一
作者：劉克莊
朝代：宋

縱賞梅園彼一時，枝頭往往掛參旗。
可憐鐵漢今衰颯，榾柮爐邊自鍛詩。
梅花十絕答石塘二林·其一〇
作者：劉克莊
朝代：宋

翁與梅花即主賓，月中縞袂對烏巾。
不知衛玠何爲者，舉世推他作玉人。
梅花十絕答石塘二林·其七
作者：劉克莊
朝代：宋

斧殘留得半株斜，相對微吟到暮鴉。
堪嘆病翁無綺語，不如枯樹有琪花。
梅花十絕答石塘二林·其三
作者：劉克莊
朝代：宋

無梅詩興闌珊了，無雪梅花冷淡休。
懊惱天公堪恨處，不教滕六到南州。
梅花十絕答石塘二林·其九
作者：劉克莊
朝代：宋

有香影處即追攀，豈必西湖水月間。
若問何人傳此訣，後村翁授小孤山。
梅花十絕答石塘二林·其二
作者：劉克莊
朝代：宋

東鄰安得如渠白，西域何曾有許香。
蘇二聰明真道著，杏花恐不敢承當。
梅花十絕答石塘二林·其五
作者：劉克莊
朝代：宋

少狂籍草共追歡，鐵笛橫吹到夜闌。
老怕畫簷風露冷，不如吹燭隔窗看。
梅花十絕答石塘二林·其八
作者：劉克莊
朝代：宋

丁寬與易俱東去，神秀離禪作北宗。
天恐孤山無種子，一枝分擘付寒翁。
梅花十絕答石塘二林·其六
作者：劉克莊
朝代：宋

塞北寒梅要笛催，更憑畫鼓奪春回。
江南氣候閩尤暖，只用詩催也自開。
梅花十絕答石塘二林·其四
作者：劉克莊
朝代：宋

薇藥無情自紫紅，白頭閤老去匆匆。
林閒翠羽偷相語，可是梅花累此翁。
梅開五言一首
作者：劉克莊
朝代：宋

陶翁書甲子，楚客紀庚寅。
村叟無臺歷，梅開認小春。
梅雨隳城自用前韻
作者：劉克莊
朝代：宋

疊石黏灰事尚新，忽因霑漬減嶙峋。
晉陽昔僅存三板，瓠子今誰助束薪。
恃陋竊憂難禦寇，加工却恐倍勞民。
狂生亦豈前知者，曾是邊城荷杵人。
棋
作者：劉克莊
朝代：宋

十年學弈天機淺，技不能高謾自娛。
遠聽子聲疑有著，近看局勢始知輸。
危如巡遠支孤壘，狹似孫劉保一隅。
未肯人間稱拙手，夜齋明燭按新圖。
棲霞洞
作者：劉克莊
朝代：宋

往聞耆老言，茲洞深無際。
闇中或識路，塵外別有世。
幾思絕人事，齎糧窮所詣。
棋終出易迷，炬絕入難繼。
孤亭渺雲端，於焉小休憇。
憑高眺城闕，擾擾如聚蚋。
盡捐滓穢念，遂有飛舉勢。
山靈媢清遊，雨意來極銳。
濛濛濕莎草，浥浥凉松桂。
暝色不可留，悵望崖扉閉。
椶冠
作者：劉克莊
朝代：宋

羽士過門賣，新翻樣愈奇。
堅如龜屋製，精似鹿胎爲。
邛杖扶相稱，唐衣戴最宜。
笑他蟬冕客，憂畏白鬚眉。
楮樹
作者：劉克莊
朝代：宋

楮樹婆娑覆小齋，更無日影午窗開。
一端能敗幽人意，夜夜牆西礙月來。
榕溪閣
作者：劉克莊
朝代：宋

榕聲竹影一溪風，遷客曾來繫短篷。
我與竹君俱晚出，兩榕猶及識涪翁。
榕溪隠者
作者：劉克莊
朝代：宋

榕溪有隠者，幽事在溪曲。
治地可十畝，方整如弈局。
始行入荆扉，漸進至茅屋。
樹之百盆蘭，繚以萬竿竹。
解衣憇繁陰，擁鼻參微馥。
主人聞客來，引避若駭鹿。
却詢守舍兒，云已出賣墨。
壁間見其像，絛褐巾一幅。
安知非回仙，寄跡混塵俗。
矢詩慕高風，君歸儻肯讀。
榕臺二絕·其一
作者：劉克莊
朝代：宋

拔地高崖如鐵色，拂天老樹作寒聲。
他年記宿榕臺夜，便是南歸第一程。
榕臺二絕·其二
作者：劉克莊
朝代：宋

囊無金累貧如故，鏡有絲生老柰何。
一事尚堪誇北客，來時詩少去時多。
樂天
作者：劉克莊
朝代：宋

衆評白傅謚，誰得樂天心。
小太宗英主，臨朝謚醉吟。
樗庵採荔·其一
作者：劉克莊
朝代：宋

村叟相持捋白髭，羨儂健似去年時。
野儒枯槁無師授，傳得單方服荔枝。
樗庵採荔·其二
作者：劉克莊
朝代：宋

墜殻紛紛滿樹間，更拋牆外費防閑。
暗中仍被揶揄笑，此老冬烘可熱瞞。
樗庵次前韻一首
作者：劉克莊
朝代：宋

退處儂甘身寂寞，進爲渠值世休嘉。
劬書不似八十老，輸稅常爲第一家。
沙盤卦街敲鼓賣，村醅退店揭旗誇。
千林歲暮俱黄落，梅向其間獨放花。
橋西
作者：劉克莊
朝代：宋

昔飲橋西歲月多，梨花深處待郎過。
垂鞭欲訪湔裙約，奈此蕭蕭鬢雪何。
橘花
作者：劉克莊
朝代：宋

一種靈根有異芬，初開尤勝結丹蕡。
白於薝蔔林中見，清似旃檀國裏聞。
淡月珠胎明璀粲，微風玉屑撼繽紛。
平生荀令熏衣癖，露坐花間至夜分。
橫塘
作者：劉克莊
朝代：宋

水松百本映門栽，池上荷花似錦開。
記取橫塘風景好，歸程摹入小詩來。
檢校樗庵花木二首·其一
作者：劉克莊
朝代：宋

我與茲山殆有緣，手栽一一已參天。
主林神黠□□佛，老樹精乖意是仙。
留客看花聊席地，課僮種樹頻澆泉。
丹成未可匆匆喫，且向溪邊住十年。
檢校樗庵花木二首·其二
作者：劉克莊
朝代：宋

林密山深客少過，暮年杖履此婆娑。
桂開香□□□窟，檜長高於窣堵坡。
不記玄暉紅芍藥，且栽□□□蓑荷。
聖丘未必知爲圃，何似姑師郭橐駝。
次兩紫薇共游黄蘗韻
作者：劉克莊
朝代：宋

仰攀栖鶻手捫天，俯瞰靈虬卧沕淵。
廉使昉於今易□，祖師曾向此安禪。
絕憐雪瀑飛千丈，頗欲陰崖結數椽。
老病不能扶杖出，讓他李郭做神仙。
次君疇洪卿韻送宗學趙優奏
作者：劉克莊
朝代：宋

欲爲乾坤掃積陰，萬言忠憤上穹臨。
相嗔平地風波惡，主聖如天雨露深。
葛藟尚爲庇根計，戎葵難改向陽心。
明時安肯尋斤斧，自古高材出鄧林。
次張使君韻
作者：劉克莊
朝代：宋

欲架茅堂久不成，蕭然身世托專城。
日無車轄非常靜，月有餐錢未是清。
髠首向來輸白粲，短衣老去斸黄精。
絕憐不及梁間燕，歲歲新巢巧自營。
次徐戶部韻
作者：劉克莊
朝代：宋

不能測海更窺天，頗廢開荒與糞田。
碧眼睛中疑有祟，白蕉肘後惜無傳。
佛云泡影應如是，儒說心思既竭焉。
老子冥搜難屬和，公詩美似彈丸圓。
次方寺丞方湖韻
作者：劉克莊
朝代：宋

晚來吉語到茅椽，太華詩翁約泛蓮。
况有鄒枚同預讌，可能李郭獨如仙。
帝猶給我還山俸，天不需人買月錢。
揮手闖門冠蓋客，急歸勿攪甕間眠。
次方武成壺山韻
作者：劉克莊
朝代：宋

圖經云此有神仙，曾見壺公跳入年。
斫木人多山漸瘦，結庵僧去石誰眠。
鳥歸半嶺銜斜日，樵返疎村起遠煙。
君若能拋塵裏事，一龕共占野雲邊。
次朔齋鬳齋兩中書韻題鐵筆堂
作者：劉克莊
朝代：宋

椽筆雅宜揮制草，鐵心未害賦梅花。
紫薇閣老昔同省，喬木世臣今幾家。
犢鼻吾甘住南阮，狨鞍君合扈東華。
明時簡擢皆夔卨，不待還黄與壞麻。
次林卿檳榔韻二首·其一
作者：劉克莊
朝代：宋

芳洲彌望總荒榛，此物偏霑雨露春。
海賈垂涎規互市，夷人嚼血賽媒神。
扶留葉嫩供湯使，大腹形同混僞真。
樹下莓苔堪健倒，華堂何必錦爲茵。
次林卿檳榔韻二首·其二
作者：劉克莊
朝代：宋

錦衣旋剖苞中實，梔面俄迴鏡裏春。
始信中華禁酒國，不如南粵主林神。
金盤惟送渠矜貴，糟罋酣釀子任真。
赤脚蹈冰聊取快，誰能擁妓坐重茵。
次江權軍宴新進士韻
作者：劉克莊
朝代：宋

病翁無計出愁城，喜甲科郎競拾青。
主禮尤隆真刺史，華宗相望兩魁星。
董生至論惟三策，韋氏單傳只一經。
舉首愛身如拱璧，修於家肯獻於廷。
次漕庾兩使者絕句韻六首·其一
作者：劉克莊
朝代：宋

廉使端如秤樣平，行臺非以刻爲明。
未論漢吏摇山力，且聽堯民擊壤聲。
次漕庾兩使者絕句韻六首·其三
作者：劉克莊
朝代：宋

雋游迴首記端平，朝退聯鞍出大明。
紫陌難尋看花伴，丹山聊聽喊茶聲。
次漕庾兩使者絕句韻六首·其二
作者：劉克莊
朝代：宋

痛懲毒螫要持平，不察淵魚未害明。
棘戶有囚疎械繫，花村無吏打門聲。
次漕庾兩使者絕句韻六首·其五
作者：劉克莊
朝代：宋

向來儲粟輔常平，招鶴翁曾爲證明。
可是□□□□者，邑人久不識絃聲。
次漕庾兩使者絕句韻六首·其六
作者：劉克莊
朝代：宋

古來一鬨立之平，朱魏當年互講明。
遺□□□□□約，面含菜色腹雷聲。
次漕庾兩使者絕句韻六首·其四
作者：劉克莊
朝代：宋

公等真堪起太平，我儂久已厭承明。
扶犂只合勤農務，奮筆猶能作頌聲。
次王元度韻
作者：劉克莊
朝代：宋

占盡靈烏顧盡雲，君恩寬大放歸閩。
一區二頃生緣薄，萬緒千條素髮新。
鐵馬即今徵戰士，金雞何日赦纍臣。
殷勤說向西飛鴈，多謝交游與吏民。
次王實之家塾韻
作者：劉克莊
朝代：宋

新敞朱甍映碧岑，高門誰識慶源深。
畤郊已解傳家學，石禮皆堪直禁林。
七葉文章真有種，二郎官職本無心。
庭前玉樹成陰未，著手栽培昉自今。
次王玠投贈韻三首·其一
作者：劉克莊
朝代：宋

平生拙計類愚公，處處撐篙遡逆風。
身已呻吟行澤畔，誰令剝啄到山中。
歷官蟻穴一場夢，悶事雞窠百歲翁。
頗恨暮年持酒戒，不能領客訪無功。
次王玠投贈韻三首·其三
作者：劉克莊
朝代：宋

兩被宸奎擢史官，曾參豹尾屬車間。
不能直筆公褒貶，安敢高談到畫珊。
老有丹心猶戀闕，死無一字可藏山。
兒童忘記翁年甲，但笑顔蒼與鬢斑。
次王玠投贈韻三首·其二
作者：劉克莊
朝代：宋

在野宜賡擊壤歌，隠憂不禁畝忠何。
殷生宰相安知否，逸少羣賢感慨多。
老覺鬢絲難掩覆，窮惟心鐵未消磨。
早知擲却毛錐子，有警猶爲國荷戈。
次竹溪別後見懷韻
作者：劉克莊
朝代：宋

珍重山翁別病翁，歸鞍欲發苦留儂。
萬言君視猶杯水，一鏃吾難直箭鋒。
縮手可憐今落莫，攀髯未報昔遭逢。
衰遲只願低頭拜，蛟變爲龍愈亦從。
次竹溪所和薛明府鏡中我詩三首·其一
作者：劉克莊
朝代：宋

搔白髮翁疑是假，對青銅鏡認爲真。
影形本合成同體，夢覺俄分作二人。
歡至不期開口笑，愁來相對捧心顰。
可憐怛化貪生者，芻狗元身學出神。
次竹溪所和薛明府鏡中我詩三首·其三
作者：劉克莊
朝代：宋

幪以衣冠類孫叔，被之簑笠即玄真。
未知這漢爲誰子，如客他鄉喜故人。
皓白相看雙鬢禿，丹青偏寫兩眉顰。
吾聞四大皆虛假，曾向聃書悟谷神。
次竹溪所和薛明府鏡中我詩三首·其二
作者：劉克莊
朝代：宋

物我乖離果孰親，色空捏合本非真。
金狨馬上慙窮相，玉鏡臺中識幻人。
南北宗禪皆具眼，東西施貌各含顰。
眉間一點元無喜，頰上三毛豈有神。
次竹溪韻跋志仁工部柞木詩·其一
作者：劉克莊
朝代：宋

冥搜險韻攪枯腸，音義時乎取斷章。
吾窶僅能茅破屋，君材真可棟明堂。
居然挺挺過蒼柏，勝似蕭蕭種白楊。
識草木名須博覽，夜窗燈火恰新凉。
次竹溪韻跋志仁工部柞木詩·其二
作者：劉克莊
朝代：宋

白也詩高有別腸，棄餘分與老知章。
鄧林木大堪支厦，謝砌蘭佳况肯堂。
何必三年猶刻楮，便教百步亦穿楊。
咸淳天子開文治，定起君賡殿閣凉。
次鄉守趙計院鹿鳴韻
作者：劉克莊
朝代：宋

幸際龍飛策士年，靈巖仙水執鞭先。
奪標文妙三場稱，勸駕詩高萬口傳。
昔忝詞臣曾草詔，今爲鄉老預興賢。
春風到耳鼇頭選，尚可扶衰候馬前。
次鐵筆堂韻謝朔齋貢餘
作者：劉克莊
朝代：宋

皇朝盡却九州貢，閩荈猶先百草花。
正焙頭綱馳御府，斜封三印到山家。
祕藏蔡錄珍無價，快覩侁星遠有華。
縱使搜腸五千卷，安能視草更操麻。
次韵三首·其一
作者：劉克莊
朝代：宋

鄰雞初唱曉粧忙，空郡疑開選色場。
未許叢臺誇袨服，却將淇水易漸裳。
詠歸惟點曾言志，馳騁雖聃亦發狂。
閉目不窺惟地主，且祈麻麥接青黄。
次韵三首·其三
作者：劉克莊
朝代：宋

拂拂東風欲辨晨，新晴和氣滿郊闉。
未妨吹雅存豳俗，何必沉巫怖鄴民。
田父扶携問雞卜，村姑呼喚祭蠶神。
柴門不識徵租吏，便是堯時擊壤人。
次韵三首·其二
作者：劉克莊
朝代：宋

病怯春寒添絮衣，神情全減少年時。
僅堪田舍陪鄉飲，難向湖亭看水嬉。
清旦羲和升日轂，迴風王母带雲旗。
管簫聲散人歸晚，獨有螢穿馬季帷。
次韵使君劭農一首
作者：劉克莊
朝代：宋

朱幡奉詔省春耕，掃去陰霾旋放晴。
應有羅敷隨馬看，不煩桃葉渡江迎。
棠陰民各爲封植，木德侯方體發生。
少借一年天肯否，要看穡寶得秋成。
次韵建安章南舉投贈
作者：劉克莊
朝代：宋

薄有田園興，閑挑草木情。
殷勤美年少，存問老書生。
晚覺論心少，誰堪歃血盟。
吾衰得吟友，不憚攬衣迎。
次韵張秘丞勸駕
作者：劉克莊
朝代：宋

一紙黄書舉茂才，使君後輓復前推。
似聞太史占奎宿，先敕天官起蟄雷。
唐世科場先進士，漢家郊廟要掄魁。
白頭鄉老殷勤處，西望旗鈴送喜來。
次韵竹溪
作者：劉克莊
朝代：宋

剝啄誰歟沒膝泥，斜封□□□□□。
□□□□□□□，猶勝□來僅糝□。
□□□□□□□，□□□□□□黎。
暮年不記蓬萊路，□□□□□□□。
次韵趙克勤吏部六首·其一
作者：劉克莊
朝代：宋

甫里薄田汾曲廬，兒曹堪墾亦堪居。
惟應水竹并風月，尚屬先生未屬渠。
次韵趙克勤吏部六首·其三
作者：劉克莊
朝代：宋

有小林泉傍隠廬，無閒賓客訪村居。
辛勤闢地添支徑，曲折通溪入淺渠。
次韵趙克勤吏部六首·其二
作者：劉克莊
朝代：宋

苔徑荒蕪薇架斜，樹頭吹盡不留些。
奴欺主病慵鋤草，魔笑翁衰免散花。
次韵趙克勤吏部六首·其五
作者：劉克莊
朝代：宋

憶昔承明共直廬，而今寂寞賦閒居。
戴花社裏聊容我，起草臺邊可欠渠。
次韵趙克勤吏部六首·其六
作者：劉克莊
朝代：宋

兩鬢星星暮景斜，清狂減似向來些。
短供未至瓶無粟，妖夢皆因筆有花。
次韵趙克勤吏部六首·其四
作者：劉克莊
朝代：宋

籬邊雪畔影橫斜，應訝何郎太瘦些。
未可被渠瞞老眼，玉堂茅舍一般花。
次韵鄉侯計院二首·其一
作者：劉克莊
朝代：宋

諸老皆曾接典型，鵞湖一輩亦豪英。
晚持師說尤堅壘，不怕兵家會斫營。
晴色極佳宜歲事，郊行因好訪民情。
朝家要採風謠否，第一君侯號治平。
次韵鄉侯計院二首·其二
作者：劉克莊
朝代：宋

還山非敢厭承明，鶴唳鶑啼若個清。
警句摘稀慚傑思，博封冰少見交情。
當年扈蹕重金貴，他日飛空一劍輕。
莫問路頭何處去，出門萬里水雲程。
次韵黄戶曹問訊二首·其一
作者：劉克莊
朝代：宋

理窟騷壇兩罷休，倒持麈柄讓名流。
向來袒裼欲暴虎，老去短衣聊飲牛。
斂退始知顔巷樂，迂疎空抱杞天憂。
名山何處無靈藥，長笑癡人入海求。
次韵黄戶曹問訊二首·其二
作者：劉克莊
朝代：宋

殘年宜去亦宜休，出處輸渠第一流。
華表歸三千歲鶴，具區有四十蹄牛。
吟薰風殿曾微諷，祖夕陽亭尚隠憂。
乾鵲噪簷無別喜，書筒詩卷遠相求。
次韵黄景文投贈三首·其一
作者：劉克莊
朝代：宋

身如倦翼晚知還，且免羣兒謗務觀。
官酒灰多寧勿飲，監書字大亦難看。
頌稱吉甫宣王美，帖報殷生宰相安。
近世風流惟賀八，脫朝冠去著黄冠。
次韵黄景文投贈三首·其三
作者：劉克莊
朝代：宋

誰道樗翁未苦衰，强扶鶴膝自支持。
無閑心力篆雕賦，下死工夫鍛鍊詩。
諸友多遷幽谷木，此郎今借上林枝。
暮齡喜讀君章句，平易中間伏怪奇。
次韵黄景文投贈三首·其二
作者：劉克莊
朝代：宋

記聞荒落語詹諄，慚愧吾儕肯問津。
未必夜深埋雪者，得如春暮舞雩人。
師揚執戟玄猶白，學衛夫人字逼真。
跳出{囪頁}門殊未得，堪憐老却苦吟身。
次韻
作者：劉克莊
朝代：宋

不惟慵進取，兼亦斷知聞。
交友赤松子，弟兄孤竹君。
共尋對床約，更割半山分。
新敕冰銜峻，何須刻籍文。
次韻二首·其一
作者：劉克莊
朝代：宋

老懶尤於筆硯疎，難陪騎省賦閑居。
去周柱下誰爲史，傳鄴侯家尚有書。
臺饋不煩公粟肉，戶租難辦客車魚。
側旁萬一鄰堪買，便擬誅茅近太初。
次韻二首·其一
作者：劉克莊
朝代：宋

阮生未老各情親，誰道先生不覿鄰。
莫管彈丸驚鴨者，豈無沽酒與魚人。
何曾膝上推文度，亦許車中載小陳。
賜第京師即山鑄，得如跳出軟紅塵。
次韻二首·其二
作者：劉克莊
朝代：宋

半生竊祿取禾廛，晚節休官失秫田。
伴陸先生遊甫里，同陶徵士訪斜川。
鳳池信美其如奪，鶑谷雖幽不願遷。
自笑劉牆如許短，謫仙壇未易扳緣。
次韻二首·其二
作者：劉克莊
朝代：宋

投老參陪杖屨間，頗容摘宋更薰班。
端能面我九年壁，不惜分君一半山。
絕喜庚桑來畏壘，懶爲涑水續君灘。
夷居巷處何嘗陋，但看當年孔與顔。
次韻二首併呈倉使·其一
作者：劉克莊
朝代：宋

晚霧徐收月色鮮，承平物態尚依然。
斷無颶母起吹海，應有蚌胎還媚川。
遠俗熙恬猶樂土，孤臣流落謾憂天。
夜歸聽得輿人語，且願新年勝舊年。
次韻二首併呈倉使·其二
作者：劉克莊
朝代：宋

歸念常如危柱絃，春來夢繞白雲邊。
不知新雪添頭上，但見繁星滿目前。
即事有詩聊記節，捄時無策但祈年。
二公語妙堪傳遠，嚴杜何因可共編。
次韻別宋希仁
作者：劉克莊
朝代：宋

四山寂寞南塘死，此事今誰得緒餘。
耳冷不聞前輩論，眼明猶讀後生書。
我如蒲柳驚秋早，君似芙蕖出水初。
此別未知重面日，可堪回首送軒車。
次韻別方時父
作者：劉克莊
朝代：宋

我於中壘譜相通，君喚玄英作祖翁。
每恨暮雲一樽隔，暫欣夜雨對床同。
爲晨門黍談清宿，留剡溪舟避逆風。
衆作紛紛鳴瓦釜，黄鐘聊復鼓于宮。
次韻劉帥出郊一首
作者：劉克莊
朝代：宋

競逐朱轓載酒行，熙熙物態與人情。
浴沂我欲尋儒服，涉洧公方厭鄭聲。
試問冶容遨夜市，何如赤脚饁春耕。
故山瓜圃應無恙，老去深知愧邵平。
次韻君節祕書三首·其一
作者：劉克莊
朝代：宋

甫登鼇頂浩然歸，豈是區區較粟薇。
縱使吠聲雜堯桀，可無直筆辨聃非。
雷音首占第一義，黛色終當四十圍。
想見朝陽鳴未已，在岐山下莫高飛。
次韻君節祕書三首·其三
作者：劉克莊
朝代：宋

寧作青袍朝士歸，烹羔未必勝羹薇。
易貪塵世好官職，難泯人心真是非。
戰士未收青野骨，將軍誰報白登圍。
可憐鳩鷃藩籬下，豈識垂天翼怒飛。
次韻君節祕書三首·其二
作者：劉克莊
朝代：宋

又從天祿閤中歸，厭太官羊憶苦薇。
伋瑗昌言憂國事，永欽沽直暴君非。
貴人高爵懸金印，狎客閑情減带圍。
獨有冥鴻惜毛羽，刺天未肯羨羣飛。
次韻吳帥卿宴高年二首·其一
作者：劉克莊
朝代：宋

禮重耆年與令名，由來椿菌異枯榮。
卑辭昔有迎商皓，名畫今誰寫洛英。
應共蓋公談治道，素知嚴丑富□情。
可憐衰悴難扶曳，不是元戎外老生。
次韻吳帥卿宴高年二首·其二
作者：劉克莊
朝代：宋

古尊德齒賤功名，叔季徒知外物榮。
直把輿臺煩絳老，絕無几杖賜樊英。
旄期宜序於鄉飲，詩興尤濃似宦情。
聞說淹中方起蕝，詔書行致魯諸生。
次韻寄題建陽馬氏亦樂園
作者：劉克莊
朝代：宋

匹如迂叟洛中園，花竹依稀五畝寬。
梧樹參天棲鳳集，檜根入地蟄龍蟠。
翁求真樂希顔子，世著清名慕邴丹。
身是雙溪前令尹，勝遊蹉過不曾觀。
次韻實之二首·其一
作者：劉克莊
朝代：宋

孤臣去國四經春，迹遠安知罪尚新。
蚤亦曾譏秦氏者，晚爲與議濮園人。
懶箋光範干時宰，且伴田家賽社神。
醉倒不能愁世事，倩他煙柳替含顰。
次韻實之二首·其二
作者：劉克莊
朝代：宋

向來歲月半投閑，莫歎朝朝苜蓿盤。
身後芬芳聊自誑，眼前腥腐飽曾餐。
蟲雞一笑何須較，花鳥相疎恐被彈。
清議自爲儒者設，未應覊束老黄冠。
次韻實之春日二首·其一
作者：劉克莊
朝代：宋

向來文字擅中朝，留落而今賦大招。
才子左遷追屈賈，相君高蹈友松喬。
山行或與樵爭席，澗飲聊將掬代瓢。
借使終身無一事，亦令千載仰孤標。
次韻實之春日二首·其二
作者：劉克莊
朝代：宋

梅醭朝衣塵滿靴，曾穿細仗對延和。
角巾久已尋初服，錦帳何須戀舊窩。
能讀書人天下少，不如意事古來多。
半生寂寂因迂闊，垂老方驚歲月蹉。
次韻庾使左史中書行部二首·其一
作者：劉克莊
朝代：宋

朝回暖律變嚴冬，應念閩風與蜀同。
叢棘冤皆爲洗雪，發棠惠徧及饑窮。
冰寒吏膽照天燭，泉湧詩腸飲澗虹。
帝遣二星臨七聚，不妨擊壤和元豐。
次韻庾使左史中書行部二首·其二
作者：劉克莊
朝代：宋

渭樹江雲春復冬，安知今夕一尊同。
放還頗有詩招隠，餓死斷無文送窮。
笑我垂車老騎犢，喜公下馬氣如虹。
暮年未敢忘憂國，白髮丹心每願豐。
次韻張祕丞皺玉詩
作者：劉克莊
朝代：宋

雨濕紅裳靡待秋，摘來深愧木瓜投。
祗今陳紫無真本，比昔姚黄勝一籌。
聊薦金盤蠲渴肺，不煩綺席囀歌喉。
聖朝仁遠停包貢，頼有公詩爲拔尤。
次韻徐守宴新進士
作者：劉克莊
朝代：宋

銀袍鵠立帝當陽，曾看天街馬綴行。
一鼓諸君俱作氣，七襄吾老不成章。
先賢肯靠三場飽，男子須留百世芳。
學取侯家棋埜樣，奏篇日月可爭光。
次韻李倉春遊一首
作者：劉克莊
朝代：宋

秧馬從今漸可行，林鳩未好便呼晴。
敢云使者乘軺傳，聊爲君王式耦耕。
有一日留憂職曠，無三宿戀覺身輕。
此生不復持高論，願友臺佟與尚平。
次韻林太淵二首·其一
作者：劉克莊
朝代：宋

齒宿何妨意尚新，向來誤認假爲真。
漏名左相門首客，占籍愚公谷裏人。
上知豈無千慮失，下官惟有兩眉顰。
史臣傳與頌臺謚，未抵盃中物切身。
次韻林太淵二首·其二
作者：劉克莊
朝代：宋

時賢多以刻爲明，撫字催科鮮並行。
聞舊吏民皆向化，喜新令尹不求贏。
察簾外事非中道，立路傍碑亦近名。
莫比尋常貴公子，長官清若一書生。
次韻湯伯紀送別二首·其一
作者：劉克莊
朝代：宋

尚在朝廷記憶中，敢於父命擇西東。
獨憐家有百歲母，可使人嗤六十翁。
芰製子能華歲晏，蓴羹吾亦感秋風。
書成藏向深山裏，莫費君王遣所忠。
次韻湯伯紀送別二首·其二
作者：劉克莊
朝代：宋

比似莆杭傾蓋時，更崇古雅黜新奇。
久栖衡泌寧非樂，不倚門牆未易麾。
析理自應重講席，論文吾合豎降旗。
撫絃欲奏成三歎，何處而今有子期。
次韻王元度二詩·其一
作者：劉克莊
朝代：宋

留落而今兩鬢秋，暮年出處愧前修。
敢云余補韓公處，極喜君來謝客州。
奇甚寶鐔騰紫氣，清於玉瓚薦黄流。
後生不作先賢遠，便合相推出一頭。
次韻王元度二詩·其二
作者：劉克莊
朝代：宋

向來綺語禍機深，幾效靈均欲自沉。
周廟人曾銘在背，管城子已禿無心。
今誰伯樂能酬價，後有鍾期必賞音。
老矣尚須君警策，昔人一字答千金。
次韻竹子彬五言二首·其一
作者：劉克莊
朝代：宋

甫暮書窗黑，俄瞻貫月虹。
真知今絕少，好本古來同。
孤壘吾無拔，偏師汝策功。
暗投可借許，留取和重瞳。
次韻竹子彬五言二首·其二
作者：劉克莊
朝代：宋

短章足光怪，夭矯暮天虹。
俗子仙凡判，詩人伎倆同。
君奚慙有道，吾欲訪無功。
肉眼非弘景，何由見碧瞳。
次韻竹溪一首
作者：劉克莊
朝代：宋

藏山覆瓿兩相癡，辛苦纔供世俗嗤。
壯不如人徒自悔，老能學易未過時。
懶猶堪草歸田賦，鈍豈能吟對御詩。
惟有聃書宜北面，存元守黑畏人知。
次韻竹溪中書重脩縣橋二首·其一
作者：劉克莊
朝代：宋

古者役人常以冬，據經端自紫薇公。
杠輿梁涉猶徒步，龜筮民從見大同。
不假洛陽抱橋蠣，宛如震澤卧波虹。
春江浩渺風濤急，方待先生濟不通。
次韻竹溪中書重脩縣橋二首·其二
作者：劉克莊
朝代：宋

仲秋鳩僝迄窮冬，鉅麗依稀似蔡公。
濡足幾年通國病，肯心一片有誰同。
人言此慶鍾雙鳳，天落其成見兩虹。
不是坡仙捐寶带，此橋安得往來通。
次韻竹溪題達卿後坡·其一
作者：劉克莊
朝代：宋

□反終身從李愿，有人半夜喚祁嘉。
簞瓢齋頗奢顔巷，書畫船堪埒米家。
樗叟舊栖貧亦好，膚翁新句大非誇。
誰云地僻交游少，鶴肯巢松鹿獻花。
次韻竹溪題達卿後坡·其三
作者：劉克莊
朝代：宋

歲計無餘逢穀貴，晚餐有味覺蔬嘉。
賒鄰人酒堪留客，藏善和書尚滿家。
稍喜熊兒理精熟，常嫌犬子賦虛誇。
魯論新義何時畢，相約溪頭共看花。
次韻竹溪題達卿後坡·其二
作者：劉克莊
朝代：宋

窗無童子窺桃熟，坐有騷人頌橘嘉。
觸氏不來爭左角，顔淵亦只住西家。
羅張門巷求吾樂，錦裹山林笑彼誇。
紅綠千株皆手種，絕勝人看擔頭花。
次韻竹溪題達卿後坡·其五
作者：劉克莊
朝代：宋

瘠地力耕禾倍入，荒山手植樹皆嘉。
同□煬者并吹者，融會儒家與墨家。
見說楊雄太玄苦，非如宋玉大言誇。
絕憐汝伯頭成雪，羨汝才高筆有花。
次韻竹溪題達卿後坡·其六
作者：劉克莊
朝代：宋

郎陵後嗣尤推彧，太傅諸孫最數嘉。
之子固無慙爾祖，此翁所望大吾家。
奪標羞與兒童競，佩印纔堪妾婦誇。
案上菖蒲勤洗沐，靈苗見說有時花。
次韻竹溪題達卿後坡·其四
作者：劉克莊
朝代：宋

貧士莫難樂不改，聖人固以遯爲嘉。
寧披龍具去耕野，奚事鶴書來起家。
古有逸民逃舉選，今無烈士矯貪誇。
鬳翁晨遣詩筒至，昨夜寒燈屢結花。
次韻豐守讌新進士
作者：劉克莊
朝代：宋

聯鑣共醉杏園春，英辟龍飛爲作新。
諸老破荒□□宋，三台接武輔乾淳。
賢侯推廣崇儒化，先輩□□□士仁。
珍重黄堂一杯酒，也霑白髮舊詞臣。
次韻趙優奏良爌投贈二首·其一
作者：劉克莊
朝代：宋

不留妄念著胸中，弋者何心更慕鴻。
疇昔直前焚戇草，即今殿後著談叢。
放言遣興詩瓢滿，野史誅姦筆鉞公。
埋骨家山百無恨，聖賢厄蔡更徂東。
次韻趙優奏良爌投贈二首·其二
作者：劉克莊
朝代：宋

禿翁無物可將行，在野安能致魯生。
曾伏端門攻鬼質，始知中壘是宗英。
君如丹鳳鳴尤偉，彼化黄熊罪尚輕。
田里誦言仁聖悔，天其或者再昇平。
次韻黄帳幹
作者：劉克莊
朝代：宋

瘦馬虺隤已卸韉，縱鞭其後不能前。
才非應氏慙三入，齒較楊雄長十年。
髮老病餘偏種種，腹空虛甚謾便便。
故人過矣相稱譽，敢挹衰殘望昔賢。
次黄殿講鳴珮亭
作者：劉克莊
朝代：宋

誰引扶胥水入城，循除終日愛琮琤。
天風何許珮環響，秋色自然竽籟聲。
盡洗珠犀寧受涴，少留琴鶴未須行。
它年父老傳都漕，名與濂翁一樣清。
歎老
作者：劉克莊
朝代：宋

口惟兩齒鬢雙皤，百計無如耄及何。
少壯未嘗參姹女，衰殘始欲養黄婆。
原鴒逝去牀誰對，遼鶴歸來冢漸多。
客笑儂詩真滯貨，太平典冊要聲和。
武岡葉使君寄詩次韻二首·其一
作者：劉克莊
朝代：宋

詞客紛紛載後車，誰能遠寄病相如。
雙旌已拜湖南牧，尺素猶題嶺外書。
詩句騎馿游蜀後，情懷賦鵩吊湘餘。
似聞闔郡春風暖，便擬移家占籍居。
武岡葉使君寄詩次韻二首·其二
作者：劉克莊
朝代：宋

北戍逢君歲建寅，豈知今作落南人。
瘴來客病鄰山鬼，舶去鄉書託海神。
目送飛鳶偏戀土，夢隨畫隼共行春。
謝家兄弟如雙璧，交契寧非有宿因。
武涉道中
作者：劉克莊
朝代：宋

一路荒凉極，無端過此頻。
官於鹽起稅，俗事蠱爲神。
暝色初逢驛，溪聲只隔林。
留題空滿壁，不見有詩人。
歲晚書事十首·其一
作者：劉克莊
朝代：宋

荒苔野蔓上籬笆，客至多疑不在家。
病眼看人殊草草，隔林迢遞見梅花。
歲晚書事十首·其一〇
作者：劉克莊
朝代：宋

丐客鶉衣立戶前，豈知儂自窘殘年。
染人酒媼逋猶緩，且送添丁上學錢。
歲晚書事十首·其七
作者：劉克莊
朝代：宋

門冷如冰儘不妨，由來富貴屬蒼蒼。
誰能却學癡兒女，深夜潜燒祭竈香。
歲晚書事十首·其三
作者：劉克莊
朝代：宋

踏破儂家一逕苔，雙魚去換隻雞回。
幸然不識聱牙字，省得閑人載酒來。
歲晚書事十首·其九
作者：劉克莊
朝代：宋

主公晚節治家寬，婢慣奴驕號令難。
圃在屋邊慵種菜，井臨砌畔怕澆蘭。
歲晚書事十首·其二
作者：劉克莊
朝代：宋

日日抄書懶出門，小窗弄筆到黄昏。
丫頭婢子忙勻粉，不管先生硯水渾。
歲晚書事十首·其五
作者：劉克莊
朝代：宋

鬰壘鍾馗尚改更，青雲變幻幾公卿。
人間止有章泉叟，撲斷衡山了一生。
歲晚書事十首·其八
作者：劉克莊
朝代：宋

歲晚郊居苦寂寥，日高鹽酪去城遥。
深深榕逕苔牆裏，忽有銀釵叫賣樵。
歲晚書事十首·其六
作者：劉克莊
朝代：宋

細君炊秫婢繰絲，綵勝酥花總不知。
窗下老儒衣露肘，挑燈自揀一年詩。
歲晚書事十首·其四
作者：劉克莊
朝代：宋

書生元不信禨祥，老去無端慮事詳。
白髮社巫云日吉，明朝渫井更苫牆。
歲晚試筆一首
作者：劉克莊
朝代：宋

憶與諸賢共造廷，暮年屈指略凋零。
顔郎衫色有時紫，潘令鬢毛無日青。
小草自應慙遠志，落英猶足制頹齡。
左丞豈識吾詩者，舉向村姑倚樹聽。
歲除一首
作者：劉克莊
朝代：宋

度朔山尤遠，酆都獄甚寬。
儺驅頑不去，愈送瞥然還。
歲除二首·其一
作者：劉克莊
朝代：宋

兒童燒爆竹，婦女治椒花。
獨有龍鍾叟，凄凉感歲華。
歲除二首·其二
作者：劉克莊
朝代：宋

冰銜常恁麽，雪鬢轉皤然。
一事差堪喜，詩多似去年。
歲除前一日
作者：劉克莊
朝代：宋

暮年心膽怯，臨履極兢兢。
已被梅花惱，時爲爆竹驚。
歲除即事十首·其一
作者：劉克莊
朝代：宋

聽得先生去，拋書喜欲顛。
吾聞渥洼種，墮地不須鞭。
歲除即事十首·其一〇
作者：劉克莊
朝代：宋

瘦骨春衫薄，華顛綵勝垂。
菱花應竊笑，粧束不相宜。
歲除即事十首·其七
作者：劉克莊
朝代：宋

細切如絲菜，添斟獻頌椒。
未曾守除夜，早已問元宵。
歲除即事十首·其三
作者：劉克莊
朝代：宋

甚惜光陰去，其如耄老何。
丁寧小兒女，不必看鄉儺。
歲除即事十首·其九
作者：劉克莊
朝代：宋

草市芳菲節，柴門寂寞濱。
桃符聊塞白，免謗作詩人。
歲除即事十首·其二
作者：劉克莊
朝代：宋

門外呵寒客，鶉衣百結懸。
藏瓶猶可撲，莫費水衡錢。
歲除即事十首·其五
作者：劉克莊
朝代：宋

賣菜猶求益，栽桃不厭多。
小園兩三樹，冷淡柰春何。
歲除即事十首·其八
作者：劉克莊
朝代：宋

聞說醉鄉裏，家家設酒壚。
有劉伶肯飲，無李白誰沽。
歲除即事十首·其六
作者：劉克莊
朝代：宋

想見朱衣吏，催排玉筍班。
老臣絕朝謁，北望祝南山。
歲除即事十首·其四
作者：劉克莊
朝代：宋

歲晚傭耕者，人人訴澇乾。
吾寧減私量，汝莫待租瘢。
歸至武陽渡作
作者：劉克莊
朝代：宋

夾岸盲風掃楝花，高城已近被雲遮。
遮時留取城西塔，篷底歸人要認家。
水仙花
作者：劉克莊
朝代：宋

歲華摇落物蕭然，一種清芬絕可憐。
不許淤泥侵皓素，全憑風露發幽妍。
騷魂灑落沉湘客，玉色依稀捉月僊。
却笑涪翁太脂粉，誤將高雅匹嬋娟。
水心先生爲趙振文作馬堘歌次韻
作者：劉克莊
朝代：宋

洛陽牡丹隔萬里，棘荒姚魏扶不起。
馬堘近在杭州陌，野人只向詩中識。
勻朱傅粉初窺牆，海棠爲屋辛夷房。
千林春色已呈露，一株國艷猶閟藏。
多情荀令香透袖，俊遊恐落都人後。
摇鞭深入紅雲鄉，解衣旋貰黄縢酒。
淮南芍藥初過兵，人生何必塞上行。
墜裀委壤各有命，肯學凍士鳴不平。
移家欲傍園翁住，手開蕪地通蘋渚。
尋芳栩栩趁蝶飛，逐臭紛紛憐蚋聚。
君不見玄都吟筆妙燕許，詩人却遣世人怒。
君若拏舟獨往時，我亦荷鋤相隨去。
水調歌頭
作者：劉克莊
朝代：宋

半世慣歧路，不怕唱陽關。朝來印綬解去，今夕枕初安。莫是散場優孟，又似下棚傀儡，脫了戲衫還。老去事多忘，公莫笑師丹。筆端花，胸中錦，兩消殘。江湖水草空曠，何必養天閒。久苦諸君共事，更盡一杯別酒，風露夜深寒。回首行樂地，明日隔雲山。
水調歌頭
作者：劉克莊
朝代：宋

君看郭西景，渾不減孤山。飛樓突兀百尺，輪奐侈前觀。絕唱新詞寡和，墮淚舊碑無恙，往事付驚瀾。不見遼鶴返，惟對水鷗閒。又何必，珠翠盛，管絃歡。唾壺麈尾瀟灑，領客上高寒。丞相功存宗廟，祭酒義兼家國，世事尚相關。風月寓意耳，莫作晉人看。
水調歌頭
作者：劉克莊
朝代：宋

怪事廣寒殿，此夕不開關。林間烏鵲相賀，暫得一枝安。只在浮雲深處，誰駕長風挾取，明鏡忽飛還。玉兔呼不應，難覓臼中丹。酒行深，歌聽徹，笛吹殘。嫦娥老去孤另，離別匹如閒。待得銀盤擎出，只怕玉峰醉倒，衰病不禁寒。卿去我欲睡，孤負此湖山。
水調歌頭
作者：劉克莊
朝代：宋

敕使竟空反，公不出梅關。當年玉座記憶，仄席問平安。羽扇尉佗城上，野服仙遊閣下，遼鶴幾時還。賴有蜀耆舊，健筆與書丹。青油士，珠履客，各凋殘。四方蹙蹙靡騁，獨此尚寬閒。丞相祠堂何處，太傅石碑墮淚，木老瀑泉寒。往者不可作，置酒且登山。
水調歌頭
作者：劉克莊
朝代：宋

歲晚太玄草，深悔賦長楊。向來戶外之屨，已飽各飛揚。閣上青藜安在，院裡金蓮去矣，且愛短檠光。衰懶倦賓客，誰訪老任棠。嘆時人，憐黠小，笑鮐黃。汝曹變滅臭腐，儂底愈芬香。苦羨阿龍則甚，學取幼安亦可，坐穴幾藜床。零落雁行小，敢不舉君觴。
水調歌頭
作者：劉克莊
朝代：宋

羯虜問周鼎，柱史出秦關。苦求句漏，何意身世遠差安。不見跕鳶墮水，時有飛鴻遵渚，樂此久忘還。採藥寓言耳，胸次有靈丹。釣遊處，榕葉暗，荻花殘。自翁仙后千載，輸與水鷗閒。我讀內篇未竟，忽被急符驅去，洞閉白雲寒。回首愧幽子，隱約海中山。
水調歌頭
作者：劉克莊
朝代：宋

老子頗更事，打透利名關。百年擾擾於役，何異入槐安。夢裡偶然得意，醒後才堪發笑，蟻穴駕車還。恰佩南柯印，彷佛轂曾丹。客未散，日初昳，酒猶殘。向來幻境安在，回首總成閒。莫問浮雲起滅，且跨剛風遊戲，露冷玉簫寒。寄語抱朴子，候我石樓山。
水調歌頭
作者：劉克莊
朝代：宋

老年有奇事，天放兩中秋。使君飛榭千尺，縹緲見麟洲。景物東徐城上，歲月北征詩裡，圓缺幾時休。俯仰慨今昔，惟酒可澆愁。風露高，河漢澹，素光流。賈胡野老相慶，四海十分收。競看姮娥金鏡，爭信仙人玉斧，費了一番修。衰晚筆無力，誰伴賦黃樓。
水調歌頭
作者：劉克莊
朝代：宋

落日幾呼渡，佳夕每留關。有時來照清淺，鬢雲似潘安。一曲親蒙君賜，兩岸更無人跡，惟見鷺飛還。隙地欠栽接，蕉荔雜黃丹。柳全疏，松尚幼，怕摧殘。旁人笑我痴計，管鑰費防閒。翁意在乎林壑，客亦知夫水月，滿腹貯清寒。賦詠差有愧，赤壁與滁山。
水調歌頭
作者：劉克莊
朝代：宋

遣作嶺頭使，似戍玉門關。來時送者，舉酒珍重祝身安。街畔小兒拍笑，馬上是翁矍鑠，頭與璧俱還。何處得仙訣，發白頰猶丹。屋茅破，籬菊瘦，架籤殘。老夫自計甚審，忙定不如閒。客難揚雄拓落，友笑王良來往，面汗背芒寒。再拜謝不敏，早晚乞還山。
水調歌頭
作者：劉克莊
朝代：宋

風露洗玉宇，星斗燦銀潢。雲間笙鶴來下，人世變淒涼。九轉金丹成後，一朵紅雲深處，玉立侍虛皇。卻笑跨奪子，草草夢黃粱。君記否，齊桓□，魯靈光。中原公案未了，直下欠人當。試問玉門關外，何似金鑾殿上，此段及平章。富貴倘來耳，萬代姓名香。
永嘉曹君贈詩次韻一首
作者：劉克莊
朝代：宋

開卷沉吟首屢搔，想提詩律比戎韜。
清於學士茶烹雪，壯似將軍弩射濤。
再茜三纁由染漬，勺泉卷石可深高。
蝸廬自笑無巵酒，不得澆君道路勞。
永嘉黄九萬見訪
作者：劉克莊
朝代：宋

避暑惟高卧，柴門閉不通。
子來佩明月，予起濯清風。
有墅猶當贈，無城可得攻。
靈舒如見問，今作灌園翁。
求鳳曲
作者：劉克莊
朝代：宋

古有輕生士，今無起死醫。
可憐茂陵渴，猶畫遠山眉。
江南五首·其一
作者：劉克莊
朝代：宋

已報行營入，猶夸僣壘堅。
何曾陵谷變，但見市朝遷。
江南五首·其三
作者：劉克莊
朝代：宋

具艦逃安往，焚巢潰不支。
區區一州力，不足辱王師。
江南五首·其二
作者：劉克莊
朝代：宋

鋹也騃孺子，并蛙徒自尊。
如何南武帝，面縛向夷門。
江南五首·其五
作者：劉克莊
朝代：宋

身是假皇帝，國由內太師。
僞朝舊宮殿，歷歷有遺基。
江南五首·其四
作者：劉克莊
朝代：宋

宣勸猶疑鴆，龍顔笑引觴。
絡鞍奉明主，執梃長降王。
江山道中
作者：劉克莊
朝代：宋

純綿未覺中年暖，薄酒難禁二月寒。
可惜一溪桃李樹，貪程不得過橋看。
池上對月五首·其一
作者：劉克莊
朝代：宋

赤帝當垂令，餘威烈暴秦。
若無大圓鏡，熱殺世間人。
池上對月五首·其三
作者：劉克莊
朝代：宋

世俗傳偷藥，嫦娥以此名。
唐人皆詠月，吾取玉川生。
池上對月五首·其二
作者：劉克莊
朝代：宋

怒蟈喧幽耳，饑蚊攪熟眠。
願爲修月戶，住在廣寒邊。
池上對月五首·其五
作者：劉克莊
朝代：宋

初插玉梳小，徐粧粉額新。
烏啼風露冷，娥始現全身。
池上對月五首·其四
作者：劉克莊
朝代：宋

方士誑三郎，蟾宮事渺茫。
至尊宜夕月，安敢問霓裳。
池上榴花一本盛開
作者：劉克莊
朝代：宋

炎州氣序異，十月榴始華。
是誰初植此，石罅抽根斜。
綠陰蔽朝曦，朱艷奪暮霞。
始猶一二枝，俄已千百葩。
染人不能就，畫史無以加。
洛陽擅牡丹，久矣埋胡沙。
蜀州夸海棠，邈然隔夔巴。
安知籬壁間，亦有尤物耶。
坐令農圃室，化爲金張家。
詩人好模擬，凍蕊并寒槎。
斯篇儻令見，無乃譏吾奢。
泉州南郭二首·其一
作者：劉克莊
朝代：宋

閩人務本亦知書，若不耕樵必業儒。
惟有桐城南郭外，朝爲原憲莫陶朱。
泉州南郭二首·其二
作者：劉克莊
朝代：宋

海賈歸來富不貲，以身殉貨絕堪悲。
似聞近日雞林相，祇博黄金不博詩。
泉牧帖請囊山福上人住持承天既至有沮之者興盡而返戲贈小詩
作者：劉克莊
朝代：宋

揖退新龍象，歸尋舊鶴猿。
空令行百里，不遣駡三門。
易致實封者，難招不動尊。
辟支放光處，尚有石龕存。
泛西湖
作者：劉克莊
朝代：宋

桂湖亦在西，豈減潁與杭。
丹橋抗崇榭，淥波浮輕航。
休沐陪勝餞，軒蓋何煒煌。
停橈藕華中，一目千紅裳。
詎知白晝永，但覺朱夏凉。
古洞半蕪廢，仙人今在亡。
踞石散醉髮，吸澗澆吟腸。
延緣繚溪步，詰曲經禪房。
野鳥啼密竹，高蟬嘒疎楊。
雖無絲管樂，談論諧宮商。
諸君敏於詩，援筆如蜚翔。
顧予乏華藻，山鷄追鸞皇。
頗能讀古碑，所恨侵夕陽。
明發復擾擾，前游未可忘。
洛浦善先長老贈詩自方無本惠勤答詩二首·其一
作者：劉克莊
朝代：宋

安知先長老，不是昔勤公。
爾有五七字，今無六一翁。
洛浦善先長老贈詩自方無本惠勤答詩二首·其二
作者：劉克莊
朝代：宋

入佛名無本，歸儒字浪仙。
韓公雖稍黠，不曉句參禪。
洛陽橋三首·其一
作者：劉克莊
朝代：宋

周時宮室漢時城，廢址遺基剗已平。
乍見橋名驚老眼，南州安得有西京。
洛陽橋三首·其三
作者：劉克莊
朝代：宋

面跨虛空趾沒潮，長鯨吹浪莫漂摇。
向來徒病川難涉，今日方知海可橋。
洛陽橋三首·其二
作者：劉克莊
朝代：宋

嬴氏曾驅六合人，蔡侯只用一州民。
立犀豈不賢川守，鞭石何須役海神。
洞仙歌
作者：劉克莊
朝代：宋

上林全樹，曾借君棲宿。朝過瑤臺暮群玉。忽翩然、脫下宮錦袍來，□□□，卻向齊州受籙。等閒揮醉筆，咳唾千篇，長與詩家竊膏馥。身是酒星文星，剛被詩人，□喚做、禁中頗牧。便散發、騎鯨去何妨，從我者誰歟，安期徐福。
洞仙歌
作者：劉克莊
朝代：宋

眇難攬鏡，跛尤難穿履。賴有胡公菊潭水。信醫言、斷了重碧輕紅，禁害殺，不遣高吟大醉。古來稀七十，添許多年，贏得箋天致君事。莫問客去門前，金盡床頭，留寶扇、御詩珍秘。疇昔慕、乖崖老尚書，到晚節依稀，有些兒似。
洪秘監徐常丞有詩賀余休致次韻四首·其一
作者：劉克莊
朝代：宋

還笏何須待拖紳，世間無價是元身。
爲梁父詠常存漢，累太玄經坐美新。
朝露饒他夸奪子，曉星有幾典刑人。
由來老幹禁霜雪，不問東皇探借春。
洪秘監徐常丞有詩賀余休致次韻四首·其三
作者：劉克莊
朝代：宋

既衰戒得久書紳，所得毫毛所失身。
疎傳畫圖傳不朽，胡公糞土謗如新。
古詢黄髮非無意，今繫蒼生尚有人。
吾老而休君未可，時來徧與物爲春。
洪秘監徐常丞有詩賀余休致次韻四首·其二
作者：劉克莊
朝代：宋

玉座分明念老臣，孤忠何路更前陳。
無枯樹賦如開府，有病梨篇似照鄰。
粥鉢不愁餐哽噎，蔬盤何用膾紛綸。
儘教巷靜門羅爵，絕勝山空塚卧麟。
洪秘監徐常丞有詩賀余休致次韻四首·其四
作者：劉克莊
朝代：宋

好語噓枯極主臣，未應公幹勝徐陳。
爭三十里敢言智，有百萬錢難買鄰。
殘燭苛留終斷簡，瘦筇扶出拜新綸。
德星若肯過田舍，只膾溪鮮代脯麟。
浦城道中
作者：劉克莊
朝代：宋

纔入僊霞路，重裘尚不支。
居人收桕實，客子辦梅詩。
地濕然萁坐，霜寒隔被知。
向來真錯計，不買草堂基。
浪淘沙
作者：劉克莊
朝代：宋

去歲詣公車。天語勤渠。絳紗玉斧照寒儒。恰似昔人曾夢到，帝所清都。骨相太清臞。謫墮須臾。今年黃敕換稱呼。只為此翁霜鬢禿，老不中書。
浪淘沙
作者：劉克莊
朝代：宋

早歲類寒蛩。晚節遭逢。曾開黃卷侍重瞳。歸去青藜光照窗，階藥翻紅。出晝頗匆匆。主眷猶濃。除官全似紫陽翁。換個新銜頭面改，又似包公。
浪淘沙
作者：劉克莊
朝代：宋

疊嶂碧周遮。遊子思家。掩藏白髮賴烏紗。落日倚樓千萬恨，社鼓城笳。老去淡生涯。虛擲年華。臘茶盂子太清些。待得痴兒公事畢，謝了梅花。
浪淘沙
作者：劉克莊
朝代：宋

目力已茫茫。縫菊為囊。論衡何必帳中藏。卻愛素馨清鼻觀，採伴禪床。風露送新涼。山麝開房。旋吹銀燭閉華堂。無奈紗廚遮不住，一地聞香。
浪淘沙
作者：劉克莊
朝代：宋

紙帳素屏遮。全似僧家。無端霜月闖窗紗。喚起玉關征戍夢，幾疊寒笳。歲晚客天涯。短髮蒼華。今年衰似去年些。詩酒新來俱倚閣，孤負梅花。
浯溪二首·其一
作者：劉克莊
朝代：宋

上置書堂下釣磯，漫郎陳迹尚依稀。
無端一首黄詩在，長與江山起是非。
浯溪二首·其二
作者：劉克莊
朝代：宋

形容唐事片言中，元子文猶有古風。
莫管看碑人指點，寫碑人是太師公。
浴日亭一首
作者：劉克莊
朝代：宋

歸客飄然一葉身，尚能飛屐陟嶙峋。
危亭下瞰嵎夷宅，積水上通河漢津。
叱馭爲臣前有志，乘桴從我更無人。
暮年筆力全衰退，甘與韓蘇作後塵。
海口三首·其一
作者：劉克莊
朝代：宋

暫游不得久婆娑，柰此龍江景物何。
天勢去隨帆際盡，海聲來傍枕邊多。
昏窗微見燈明嶼，霽閣遥看日浴波。
定有後人尋舊迹，已留小篆識山阿。
海口三首·其三
作者：劉克莊
朝代：宋

人煙窮處屋三間，目斷寒雲接淺山。
石塔有風鈴自語，水亭無稅印常閑。
沙晴火伏如棋布，浪急漁舟似洗還。
自古詩從登覽得，莫辭絕境共追攀。
海口三首·其二
作者：劉克莊
朝代：宋

島煙常至晏方開，沙際參差辨遠桅。
風挾寒聲從樹起，潮分末勢過橋來。
吏人不禁山排闥，客子思傾海入杯。
歸憶斯游非冷淡，如嘗橄欖味初迴。
海口官舍
作者：劉克莊
朝代：宋

曉起齋中望，千家未啟扉。
潮能驅海走，風欲挾人飛。
煙寺鍾初定，霜林葉半稀。
客身偏畏冷，著盡带來衣。
海棠七首·其一
作者：劉克莊
朝代：宋

蜀女羞施粉，輕裝愛淡紅。
抹塗尚年少，膏沐爲誰容。
海棠七首·其七
作者：劉克莊
朝代：宋

地行臣耄矣，稽首告天公。
藉草千場醉，留花十日紅。
海棠七首·其三
作者：劉克莊
朝代：宋

莫惜千銀燭，頻添兩玉瓶。
不須擂羯鼓，花睡未曾醒。
海棠七首·其二
作者：劉克莊
朝代：宋

范公蜀西曲，陸老劍南詩。
子美渠曾道，淵材輩豈知。
海棠七首·其五
作者：劉克莊
朝代：宋

神女漂紅者，顛姨發赤然。
年年吹洗了，未必恕今年。
海棠七首·其六
作者：劉克莊
朝代：宋

恰見如丹粒，俄驚似紫綿。
山翁無供帳，只就落花眠。
海棠七首·其四
作者：劉克莊
朝代：宋

一種穠纖態，三郎未必知。
浪將妃子比，妃子太濃肥。
涑水
作者：劉克莊
朝代：宋

洛下人呼爲迂叟，非惟語簡意無窮。
曲臺不合加美謚，俗了深衣大带翁。
淮捷一首
作者：劉克莊
朝代：宋

掃地南來蜂出窠，裔夷謀夏欲如何。
傳聞撻覽斃一矢，驚走單于騎六騾。
匹馬隻輪番部曲，寸天尺地漢山河。
晉公幕府多名士，不欠寒儒作凱歌。
深村
作者：劉克莊
朝代：宋

身老深村負歲華，青苔逕裏是貧家。
晚風一陣無端急，不爲山人惜柚花。
深溪驛
作者：劉克莊
朝代：宋

苔滿朱扉半闔開，更無人跡獨徘徊。
湘江臨別如相語，早買扁舟出嶺來。
清凉寺
作者：劉克莊
朝代：宋

塔廟當年甲一方，千層金碧萬緇郎。
開山佛已成胡鬼，住院僧猶說李王。
遺像有塵龕壞壁，斷碑無首立斜陽。
惟應駐馬坡頭月，曾見金輿夜納凉。
清惠廟
作者：劉克莊
朝代：宋

來訪古祠宮，迢迢過水東。
一條溪不斷，數里竹方通。
巫拜分餘胙，商行禱順風。
粧樓空百尺，半仆夕陽中。
清明
作者：劉克莊
朝代：宋

挾彈飛觥迹已陳，賞心事去負芳辰。
數經風雨花尤厄，試說關山柳亦顰。
人到蒼皤方覺老，天無紅綠不成春。
近來未有池塘夢，誰道先生意尚新。
游水南一首
作者：劉克莊
朝代：宋

九馬如飛不用鞭，微塵一道起晴川。
有司誤謗爲山賊，好事俄傳是地仙。
何處名樓風月爽，誰家脩竹主人賢。
橐詩三百高無價，難向旗亭當酒錢。
游水東諸洞次同游韻二首·其一
作者：劉克莊
朝代：宋

桂山前未到，今日是初遊。
招鶴登青巘，呼龍俯碧湫。
深蹊通秉炬，小竇劣容舟。
豈敢輕題詠，同官盡柳劉。
游水東諸洞次同游韻二首·其二
作者：劉克莊
朝代：宋

舊聞巖洞勝，欲往自髫年。
聳秀過靈隠，幽深似善權。
遠環州堞外，近獻屋簷邊。
儻有登臨約，甘爲子執鞭。
湖南江西道中十首·其一
作者：劉克莊
朝代：宋

獨醒公子去沉湘，未識人間有醉鄉。
酒與離騷難捏合，不如痛飲是單方。
湖南江西道中十首·其一〇
作者：劉克莊
朝代：宋

上封已失嶽僧期，客問丹霞謝不知。
懶到登山臨水處，始驚筋力減來時。
湖南江西道中十首·其七
作者：劉克莊
朝代：宋

每嘲介甫行新法，常恨歐公不讀書。
浩歎諸劉今已矣，路傍喬木日凋疎。
湖南江西道中十首·其三
作者：劉克莊
朝代：宋

少陵阻水詩難繼，子厚遊山記絕工。
斷璧殘圭零落盡，新碑無數滿湘中。
湖南江西道中十首·其九
作者：劉克莊
朝代：宋

派裏人人有集開，競師山谷友誠齋。
只饒白下騎馿叟，不敢勾牽入社來。
湖南江西道中十首·其二
作者：劉克莊
朝代：宋

賈生廢宅草芊芊，路出長沙一悵然。
今日洛陽歸不得，招魂合在楚江邊。
湖南江西道中十首·其五
作者：劉克莊
朝代：宋

蠻府參軍鬢髮蒼，自調欵乃答漁郎。
從今詩律應超脫，新吸瀟湘入肺腸。
湖南江西道中十首·其八
作者：劉克莊
朝代：宋

茫茫衰草與雲平，斗氣千年不復明。
惟有多情篷上月，相隨客子過豐城。
湖南江西道中十首·其六
作者：劉克莊
朝代：宋

丁男放犢草間嬉，少婦看蠶不畫眉。
歲暮家家禾絹熟，萍鄉風物似豳詩。
湖南江西道中十首·其四
作者：劉克莊
朝代：宋

去年冬至投僧寺，今歲陽生宿店家。
獨夜無人堪晤語，青燈相對結寒花。
湘中口占四首·其一
作者：劉克莊
朝代：宋

少年裘馬事清狂，晚看梅花到瘴鄉。
一任海風吹面黑，免教人謗作何郎。
湘中口占四首·其三
作者：劉克莊
朝代：宋

江邊金碧謾層層，戶口稀疎塔廟增。
楚俗不知黄面老，家家香火事湘僧。
湘中口占四首·其二
作者：劉克莊
朝代：宋

船頭吹火盧仝婢，馬後肩書穎士奴。
安得世間名畫手，寫予出嶺泛湘圖。
湘中口占四首·其四
作者：劉克莊
朝代：宋

津吏沙邊立指呼，放船出鎖要州符。
書生行李堪抽點，薏苡明珠一例無。
湘南樓
作者：劉克莊
朝代：宋

偶陪羣彥賦登樓，一笑聊寬故國愁。
近郭山來晴檻裏，待船人立晚沙頭。
春天晴雨常多變，晦日文書得小休。
尚有殘錢沽老酒，落花時節約重遊。
湘江一首
作者：劉克莊
朝代：宋

屈賈死將千載，劉君來泛湘江。
沽酒偶留村店，看山不掩船窗。
湘潭道中即事二首·其一
作者：劉克莊
朝代：宋

敗絮龍鍾擁病身，十分寒事在湘濱。
若非野店黏官曆，不記今朝是立春。
湘潭道中即事二首·其二
作者：劉克莊
朝代：宋

儺鼓鼕鼕匝廟門，可憐楚俗至今存。
屈原章句無人誦，別有山歌侑桂尊。
湯熨
作者：劉克莊
朝代：宋

湯熨沉綿彌半載，未嘗寸步出村居。
登翹材舘多新貴，歸善和坊守舊書。
有客嘲楊雄拓落，無人問李白何如。
腐腸端爲肥膿爾，且課畦丁力灌蔬。
源裏
作者：劉克莊
朝代：宋

一洞沾秦俗，疑非太古民。
盡將源裏事，報與世間人。
溪庵十首·其一
作者：劉克莊
朝代：宋

漲水侵門堂跳蛙，偶來常是到昏鴉。
宛如逆旅主人舍，誰訪毗耶居士家。
煨芋不嫌牛糞火，供茶就用鹿啣花。
老來脚力全非昔，且可龕中坐結跏。
溪庵十首·其一〇
作者：劉克莊
朝代：宋

豫爲終制付諸兒，莫待飛騰變化時。
涑水書儀非含玉，魏公治命欲披緇。
外加麟楦中先悴，生著蟬冠死豈知。
除卸布衾堪覆首，更無一物可相隨。
溪庵十首·其七
作者：劉克莊
朝代：宋

病鶴曾棲禁苑枝，瞥然驚墜羽䙰褷。
包彈靡靡蕭蕭制，指摘深深款款詩。
表聖暇時先卜壙，牧之他日自爲碑。
獨慚師說多遺忘，老抱殘編囑付誰。
溪庵十首·其三
作者：劉克莊
朝代：宋

曾結絲絇侍玉旒，暮年身世寄滄洲。
醜容詎得陪三閣，强項安能事五樓。
何用渡蘆登彼岸，偶然斬草樂斯邱。
牧童竊聽商歌起，此老胸中不著愁。
溪庵十首·其九
作者：劉克莊
朝代：宋

戶外履綦常不到，手中鋤柄少曾閑。
古時廢地今花塢，昨日荒陂忽蓼灣。
牧馬童乖能識路，操蛇神黠怕移山。
顔曾老矣雖難免，猶在長沮桀溺間。
溪庵十首·其二
作者：劉克莊
朝代：宋

昔美少年今老黧，雲林深處葺幽棲。
空房安得登伽女，同穴惟應法喜妻。
堯桀兩忘何足辨，彭殤俱盡不須齊。
靈山弟子都麾去，免繞金棺掩面啼。
溪庵十首·其五
作者：劉克莊
朝代：宋

挾冊相從祇一童，林間終日飽松風。
小窗面野容山入，曲甽分溪與沼通。
定有裔孫尋遠祖，儘教智叟笑愚翁。
絕憐樗里無標致，一墓何須夾二宮。
溪庵十首·其八
作者：劉克莊
朝代：宋

村深保社雜樵漁，歲晚溪翁此卜居。
門下諸生皆去矣，塚旁二客定誰歟。
即今不惜頻投轄，他日毋煩更下車。
却笑蘭亭輕感慨，王侯歸處即丘墟。
溪庵十首·其六
作者：劉克莊
朝代：宋

自有身來即有愁，誰能身外出神遊。
西方佛比于泡影，南面王輸與髑髏。
儒運金椎尤可笑，魋爲石槨更何憂。
曹瞞遺令空悲慨，銅雀臺荒鄴水流。
溪庵十首·其四
作者：劉克莊
朝代：宋

買斷荒山手拮据，旋移短樹已扶疎。
尊堂背市知聞少，竹逕通溪出入迂。
闢甕牖軒聊對卷，改弓弦路劣容車。
可憐四壁空諸有，客至難營飯與芻。
溪庵放言十首·其一
作者：劉克莊
朝代：宋

石槨隄防速朽，金棺粧點湼槃。
說乾矢橛差勝，戀臭皮袋一般。
溪庵放言十首·其一〇
作者：劉克莊
朝代：宋

市朝易得虛誇，鄉井難諱實年。
還笏殿前已晚，飾巾牖下差賢。
溪庵放言十首·其七
作者：劉克莊
朝代：宋

蒙叟之言卓詭，尹喜之事誕夸。
白雲騰上尸假，紫氣橫空眼花。
溪庵放言十首·其三
作者：劉克莊
朝代：宋

擬拉陶潛入社，不消王翰卜鄰。
有夢通華胥國，無德薰晉鄙人。
溪庵放言十首·其九
作者：劉克莊
朝代：宋

廢陵有斧柏盜，清野無澆松人。
百年幸生佛國，一點不吹戰塵。
溪庵放言十首·其二
作者：劉克莊
朝代：宋

八斛四斗舍利，一丈六尺金身。
右脅已寂已滅，雙趺是妄是真。
溪庵放言十首·其五
作者：劉克莊
朝代：宋

辟疆驅名士出，穰侯怕說客來。
樗庵無一錢事，柴門作八字開。
溪庵放言十首·其八
作者：劉克莊
朝代：宋

林處士功行滿，譙先生鬚眉蒼。
見說兩川喪亂，不知二叟在亡。
溪庵放言十首·其四
作者：劉克莊
朝代：宋

客子相過有携，先生爛醉如泥。
暮年尚可三爵，他日不煩隻鷄。
溪庵種蓻六言八首·其一
作者：劉克莊
朝代：宋

且與古梅爲友，未論茯苓可仙。
一寸靈根蟠地，十年黛色參天。
溪庵種蓻六言八首·其七
作者：劉克莊
朝代：宋

蟠踞祠前得地，生長石間棄才。
子美咏歌不足，之罘苦招未來。
溪庵種蓻六言八首·其三
作者：劉克莊
朝代：宋

悟漆園自伐語，愛淮南招隠章。
臭與流芳孰愈，老而彌辣何妨。
溪庵種蓻六言八首·其二
作者：劉克莊
朝代：宋

卿輩敗人清思，此君有歲寒心。
寧許子猷借宅，莫放阿戎入林。
溪庵種蓻六言八首·其五
作者：劉克莊
朝代：宋

功名胡蝶夢裏，心力橐駝傳中。
環合千林蒼翠，參差數株白紅。
溪庵種蓻六言八首·其八
作者：劉克莊
朝代：宋

杜曲有攢眉老，漢庭無友辱人。
但看靈妃啟齒，不煩里女傚顰。
溪庵種蓻六言八首·其六
作者：劉克莊
朝代：宋

閬苑花神妬艷，晏家園吏偷春。
當時傳一二本，今日化千億身。
溪庵種蓻六言八首·其四
作者：劉克莊
朝代：宋

此翁見事常遲，八秩尚移荔枝。
何曾無戴白老，會須有擘紅時。
溪西
作者：劉克莊
朝代：宋

暮止溪西宿，喧呼聒四鄰。
滿村無別姓，比屋喜生人。
解榻勤爲黍，烘衣許覓薪。
客房惟有月，偏照不眠身。
溫故
作者：劉克莊
朝代：宋

號寒博士燈檠作，凍死秀才衣带詩。
鯨吸偶陶陶兀兀，蟬嘶尚怪怪奇奇。
曩時小家數，歲晚大宗師。
溫陵太守趙右司惠詩求荔子適大風雨掃盡輒和二絕·其一
作者：劉克莊
朝代：宋

吾家皺玉玉堂紅，粹美寧非間氣鍾。
絕喜詩來相品藻，安知物有不遭逢。
溫陵太守趙右司惠詩求荔子適大風雨掃盡輒和二絕·其二
作者：劉克莊
朝代：宋

端明仙去譜猶存，珍重君侯拂蘚痕。
法石白雖無一顆，太倉紅已飽千村。
溫陵諸賢接刊拙稿竹溪直院有詩助譟戲和一首
作者：劉克莊
朝代：宋

行世安能保不刊，自憐敝帚笑傍觀。
熏香未可疎班馬，抓癢無過看杜韓。
雷挾六丁來取易，天教兩鳥不鳴難。
吾聞海上鯨堪膾，休把鸞刀切蟻肝。
滄浪館夜歸二首·其一
作者：劉克莊
朝代：宋

萬疋沙場似電奔，轟天笳吹簇轅門。
而今出借東家馬，煙雨孤行小麥村。
滄浪館夜歸二首·其二
作者：劉克莊
朝代：宋

立馬飛書萬衆看，雪花滿硯指皆寒。
自憐衰憊今如此，枕上裁詩字未安。
滿庭芳
作者：劉克莊
朝代：宋

涼月如冰，素濤翻雪，人世依約三更。扁舟乘興，莫計水雲程。忽到一洲奇絕，花無數、多不知名。渾疑是，芙蓉城裡，又似牡丹坪。蓬萊，應不遠，天風海浪，滿目悽清。更一聲鐵笛，石裂龍驚。回顧塵寰侷促，揮袂去、散發騎鯨。蘧蘧覺，元來是夢，鍾動野雞鳴。
滿江紅
作者：劉克莊
朝代：宋

三黜歸來，飯疏食、渾無慍色。中年後、家如旅舍，身如行客。軒冕豈非疣贅具，煙霞已是膏盲脈。有些兒、隙地更疏泉，堆卷石。鄰媼餉，新篘碧。溪友賣，鮮鱗白。向陳編冷笑，孔明元直。俗事不教汙兩耳，宴居聊可盤雙膝。取當年、行腳一枝筇，懸高壁。
滿江紅
作者：劉克莊
朝代：宋

下見西山，料他日、面無慚色。君記取、不為呂黨，亦非秦客。有意挽回當世事，無方延得諸賢脈。笑海波、渺渺幾時平，空銜石。園五畝，紛紅碧。家四世，傳清白。任天孫笑拙，女嬃嫌直。老去何煩援以手，向來不要加諸膝。待深山、深處著茅齋，看青壁。
滿江紅
作者：劉克莊
朝代：宋

八十加三，人盡訝、還童返少。爭通道、夜舂曉織，總曾經了。凜凜共姜當日誓，諄諄孟母平生教。到如今、象服擁魚軒，天之報。如船藕，如瓜棗。斑衣舞，金鍾釂。望秋宵一點，老人星照。塵世少如娘福壽，上蒼知得兒忠孝。待看他、孫子又生孫，添懷抱。
滿江紅
作者：劉克莊
朝代：宋

壓倒群芳，天賦與、十分穠豔。嬌嫩處、有情皆惜，無香何慊。恰則才如針粟大，忽然誰把胭脂染。放遲開、不肯婿梅花，羞寒儉。時易過，春難佔。歡事薄，才情欠。覺芳心欲訴，冶容微斂。四畔人來攀折去，一番雨有離披漸。更那堪、幾陣夜來風，吹千點。
滿江紅
作者：劉克莊
朝代：宋

天上人間，好時節、無過初夏。君記取、瞿曇生後，純陽來也。風骨清臞如野鶴，門庭低小才旋馬。更旁無紅粉有青奴，堪娛夜。鯨口吸，銀瓶瀉。蠅頭字，篝燈寫。數而今鐵筆，誰如公者。便合去開丞相閣，未應牽入耆英社。待調羹事了卻歸來，尋前話。
滿江紅
作者：劉克莊
朝代：宋

天壤王郎，數人物、方今第一。談笑裡、風霆驚座，雲煙生筆。落落元龍湖海氣，琅琅董相天人策。問如何、十載尚青衫，諸侯客。易愛底，些官職。難保底，些名節。擬閉門投轄，劇談三日。疇昔評君天下寶，當為天下蒼生惜。向臨分、慷慨出商聲，摧金石。
滿江紅
作者：劉克莊
朝代：宋

奎墨西來，落筆處、親蒙天笑。誰通道、郡人生怕，福星移照。賓客唱予還和汝，使君安老兼懷少。況醉能同樂醒能文，新腔妙。無諸國，漸聲教。元結輩，宣明詔。恍夢中遼鶴，重來華表。一盞勘書殊簡徑，萬燈侍輦曾榮耀。怪晴簷、乾鵲語查查，公歸兆。
滿江紅
作者：劉克莊
朝代：宋

嫌殺雙輪，駕行客、之燕適粵。也不喜、船兒無賴，載他江浙。蕩子不歸鴛被冷，昭君遠嫁氈車發。嘆子規、閒管昔人愁，啼成血。渭城柳，爭攀折。關山月，空圓缺。有琵琶改語，錦書難說。若要人生長美滿，除非世上無離別。算古今、此恨似連環，何時絕。
滿江紅
作者：劉克莊
朝代：宋

屈指耆英，誰似得、三朝元老。尚留個、管夷吾在，何憂江表。世道方佔公出處，裔夷爭問今年貌。怎不移、此手整乾坤，長閒了。靈壽卻，斑衣繞。如瓶李，如瓜棗。把禪龕閉定，怕蒲輪到。師尚父年渾未艾，中書令考猶為少。看畫盆、歲歲浴曾玄，添懷抱。
滿江紅
作者：劉克莊
朝代：宋

往日封章，曾聳動、君王顏色。今似得、三閭公子，四明狂客。古不能箝言者口，天方欲壽中朝脈。算人間、豈有病無醫，須針石。年冉冉，袍猶碧。心耿耿，頭先白。笑臣舒迂緩，臣山愚直。拂袖歸來羞炙手，望塵拜了難伸膝。把富春瀨與首陽山，圖齋壁。
滿江紅
作者：劉克莊
朝代：宋

怪雨盲風，留不住、江邊行色。煩問訊、冥鴻高士，釣鰲詞客。千百年傳吾輩話，二三子系斯文脈。聽王郎、一曲玉簫聲，悽金石。晞髮處，怡山碧。垂釣處，滄溟白。笑而今拙宦，他年遺直。只願常留相見面，未宜輕屈平生膝。有狂談、欲吐且休休，驚鄰壁。
滿江紅
作者：劉克莊
朝代：宋

昨日梢頭，點點似、玉塵珠礫。一夜裡、天公染就，金丹顏色。體質翻嫌西子白，濃妝卻笑東鄰赤。盡重重、簾幕不能遮，香訊息。寒日短，霜飛急。未搖落，須憐惜。且亂簪破帽，旋呼鳴瑟。便好移來雲月地，莫教歸去栴檀國。怕綵鸞、隱見霎時間，尋無跡。
滿江紅
作者：劉克莊
朝代：宋

曉色朦朧，佳色在、黃堂深處。記當日、霓旌飛下，鸞翔鳳翥。蘭省舊遊隆注簡，竹符新剖寬憂顧。有江南、千里好溪山，留君住。牙板唱，花裀舞。雲液滑，霞觴舉。顧朱顏綠鬢，年年如許。見說相門須出相，何時再築沙堤路。看便飛、丹詔日邊來，朝天去。
滿江紅
作者：劉克莊
朝代：宋

月露晶英，融結做、秦宮塊礫。長殿後、一年芳事，十分秋色。織女機邊雲錦爛，天台賦裡晴霞赤。恍女仙、空際駕翔鸞，來遊息。裝束晚，飄零急。今不樂，空追惜。欠紅牙按舞，朱弦調瑟。豈是時無花鳥使，是他自擇風霜國。任落英、狼藉委蒼苔，稀行跡。
滿江紅
作者：劉克莊
朝代：宋

梅雨初收，渾不辨、東坡南蕩。清旦裡、鼓鐃動地，車輪空巷。畫舫稍漸京輦俗，紅旗會踏吳兒浪。共葬魚娘子斬蛟翁，窮歡賞。麻與麥，俱成長。蕉與荔，應來享。有累臣澤畔，感時惆悵。縱使菖蒲生九節，爭如白髮長千丈。但浩然一笑獨醒人，空悲壯。
滿江紅
作者：劉克莊
朝代：宋

楮葉工夫，辛苦似、鏤冰炊礫。君看取、天公巧處，自然形色。發彩已非前度綠，眼花休問何時赤。又誰能、月下待紅娘，傳音息。投轄飲，追歡急。持帚掃，痴心惜。有壎篪諧律，不宵竽瑟。點點散來居士室，叢叢生佔騷人國，便高燒、絳蠟寫烏絲，留真跡。
滿江紅
作者：劉克莊
朝代：宋

江左惟公，爭些子、吾其衽發。談笑裡、旄頭泛掃，斗杓旋斡。投一粒丹元氣轉，下三數著輸棋活。把晉朝王謝傳同看，誰優劣。飛凱奏，清夔峽。蠲和糴，寬畿浙。有三千功行，待從頭說。玉斝滿斟長壽酒，冰輪探借中秋月。更慈幃、喜見鳳將雛，添丹穴。
滿江紅
作者：劉克莊
朝代：宋

滿腹詩書，餘事到、穰苴兵法。新受了、烏公書幣，著鞭垂髮。黃紙紅旗喧道路，黑風青草空巢穴。向幼安、宣子頂頭行，方奇特。溪峒事，聽儂說。龔遂外，無長策。便獻俘非勇，納降非怯。帳下健兒休盡銳，草間赤子俱求活。到崆峒、快寄凱歌來，寬離別。
滿江紅
作者：劉克莊
朝代：宋

疇昔臚傳，仗下奏、祥雲五色。何況是、西山弟子，鶴山賓客。上帝照臨忠義膽，老師付授文章脈。問此君、彷佛似何人，徂徠石。園官菜，登盤碧。田舍米，翻匙白。懶投詩見素，寄書杓直。德耀不嫌為隱髻，龜兒已解搖吟膝。有誰憐、給札老相如，家徒壁。
滿江紅
作者：劉克莊
朝代：宋

禮樂衣冠，渾靠定、堂堂國老。出雙手、把天裂處，等閒補了。謝傅東山心未遂，周郎赤壁功猶小。事難於張趙兩元臺，扶炎紹。恢鶴禁，迎商皓。開兔苑，延枚叟。喜奎星來聚，旄頭都掃。重譯爭詢裴令貌，御詩也祝汾陽考。更何須、遠向海山求，安期棗。
滿江紅
作者：劉克莊
朝代：宋

禱祝封姨，休把做、揚沙吹礫。費西帝、許多薰染，濃香深色。滿插銅匜芳氣烈，高張畫燭祥光赤。向先生、鼻觀細參來，三千息。人老大，年華急。花妖豔，天公惜。到一枝搖落，千林蕭瑟。摘蕊莫教輕糝地，返魂依舊能傾國。待彩雲、月下再來時，尋陳跡。
滿江紅
作者：劉克莊
朝代：宋

笳鼓春城，處處有、豐年語笑。渾忘卻、金蓮前導，青藜下照。白雪唱來遍寡和，朱顏老去難重少。羨遨頭、四十已專城，真英妙。奎文寵，崇儒教。田毛喜，寬租詔。有舂陵之什，無潮州表。怪雨盲風稀發作，華星秋月爭光耀。看來年、此夜侍端門，開佳兆。
滿江紅
作者：劉克莊
朝代：宋

糝徑紅裀，莫要放、兒童拋礫。知渠是、仙家變幻，佛家空色。青女無端工翦綵，紫姑有崇曾迷赤。但雙雙、戲蝶繞空枝，飛還息。鯨量減，駒陰急。芳事過，餘情惜。漫新腔窈渺，奏雲和瑟。飄蕩隨他紅葉水，蕭條化作青蕪國。憶橋邊、池上共攀翻，空留跡。
滿江紅
作者：劉克莊
朝代：宋

老子年來，頗自許、心腸鐵石。尚一點、消磨未盡，愛花成癖。懊惱每嫌寒勒住，丁寧莫被晴烘坼。柰暄風烈日太無情，如何得。張畫燭，頻頻惜。憑素手，輕輕摘。更幾番雨過，彩雲無跡。今夕不來花下飲，明朝空向枝頭覓。對殘紅滿院杜鵑啼，添愁寂。
滿江紅
作者：劉克莊
朝代：宋

落日登樓，誰管領、倦遊狂客。待喚起、滄浪漁父，隔江吹笛。看水看山身尚健，憂晴憂雨頭先白。對暮雲、不見美人來，遙天碧。山中鶴，應相憶。沙上鷺，渾相識。想石田茅屋，草深三尺。空有鬢如潘騎省，斷無面見陶彭澤。便倒傾、海水浣衣塵，難湔滌。
滿江紅
作者：劉克莊
朝代：宋

著破青鞋，渾不憶、踏他龍尾。更冷笑、痴人擘劃，二三百歲。殤子彭籛誰壽夭，靈均漁父爭醒醉。向江天、極目羨禽魚，悠然矣。杯中物，姑停止。床頭易，聊拋廢。慨事常八九，不如人意。白雪調高尤協律，落霞語好終傷綺。待煩公、老手一摩挲，文公記。
滿江紅
作者：劉克莊
朝代：宋

見宰官身，出隻手、擎他宇宙。籌邊外、招徠名勝，登崇勳舊。不下萊公扶景德，又如涑水開元祐。盡從渠、幹贄及吾門，歸斯受。上林苑，多花柳。祁連塞，稀刁斗。更紅旗破賊，黃雲棲畝。阿母瑤池枝上實，仙人太華峰頭藕。瀉銅盤、沆瀣入金卮，為公壽。
滿江紅
作者：劉克莊
朝代：宋

說與行雲，且撋就、嫦娥今夕。俄變見、金蛇能紫，玉蟾能白。九萬里風清黑眚，三千世界純銀色。想天寒、桂老已吹香，堪攀摘。湘妃遠，誰鳴瑟。桓伊去，誰橫笛。嘆素光如舊，朱顏非昔。老去歡悰無奈減，向來酒量常嫌窄。倩何人、天外挽冰輪，應留得。
滿江紅
作者：劉克莊
朝代：宋

誰把靈丹，點化了、荒園瓦礫。奇特處、恰當秋杪，不爭春色。因甚素娥脂粉豔，怪他白帝車旗赤。嘆暮年、無句比紅兒，芳心息。狂飆起，行雲急。開與謝，俱堪惜。喚妓行按酒，客來操瑟。撲鼻微香薰世界，解顏一笑迷人國。怕匆匆、歸去廣寒宮，難蹤跡。
滿江紅
作者：劉克莊
朝代：宋

赤日黃埃，夢不到、清溪翠麓。空健羨、君家別墅，幾株幽獨。骨冷肌清偏要月，天寒日暮尤宜竹。想主人、杖履繞千回，山南北。寧委澗，嫌金屋。寧映水，羞銀燭。嘆出群風韻，背時裝束，競愛東鄰姬傅粉，誰憐空谷人如玉。笑林逋、何遜漫為詩，無人讀。
滿江紅
作者：劉克莊
朝代：宋

金甲雕戈，記當日、轅門初立。磨盾鼻、一揮千紙，龍蛇猶溼。鐵馬曉嘶營壁冷，樓船夜渡風濤急。有誰憐、猿臂故將軍，無功級。平戎策，從軍什。零落盡，慵收拾。把茶經香傳，時時溫習。生怕客談榆塞事，且教兒詠花間集。嘆臣之壯也不如人，今何及。
滿江紅
作者：劉克莊
朝代：宋

鶴馭來時，長佔定、一年清絕。九萬里、纖雲收盡，帝青空闊。月露偏為丹桂地，風霜欲放黃花節。聽玉笙、縹緲度緱山，吹初徹。曾直把，龍鱗批。曾戲取，鯨牙拔。向絳河濯足，咸池晞髮。俗子底量吾輩事，天仙不在臞儒列。世豈無、瑤草與蟠桃，堪攀掇。
漁村林太淵相訪
作者：劉克莊
朝代：宋

不但親傳亦鮑參，妙年青乃過於藍。
一斑昔已窺而見，三顧吾何德以堪。
之子鳳兮真有種，汝曹犢耳可無慙。
自嫌老病難留客，只伴樗翁數刻談。
漁梁
作者：劉克莊
朝代：宋

春泥滑滑雨絲絲，一路陰寒少霽時。
水入陂渠喧似瀑，雲從山崦上如炊。
燎衣去傍田家火，炙燭來看野店詩。
落盡梅花心事惡，獨搔蓬鬢遶殘枝。
漁梁
作者：劉克莊
朝代：宋

淺溪忽漲尋常水，朽樹猶開千百花。
有酒可沽魚可買，造門莫問是誰家。
演雅二十韻
作者：劉克莊
朝代：宋

學道無所得，惟於鄙事能。
九袠後篇什，來世有公評。
豈未登社壇，直欲破劉城。
六言與七字，如九轉煉成。
宇宙中間物，瑣屑不記名。
孰能通倫類，挑抉其微情。
蛾以燈爲光，蚊衆成雷聲。
桑老蠶繭白，草腐螢爝明。
幽谷聞綿蠻，知有遷喬鶑。
落日見科斗，深夜有蟈鳴。
蚋嗜醯雜襲，蚓飲泉亦清。
蠅吮血美炙，犬以穢爲鯖。
蛇非性好曲，蠖負屈求伸。
蚤懼鵂鶹撮，自匿於衣巾。
虱愁犢鼻破，不免景略捫。
狐依冢作祟，鼠謂社可憑。
痛摑一掌血，飽食五鼎烹。
疇昔同袍子，來問儂師承。
前柴桑處士，後半山老人。
詎能追高雅，或可洗腐陳。
漢儒二首·其一
作者：劉克莊
朝代：宋

執㦸浮沉亦未迂，無端著頌美新都。
白頭所得能多少，枉被人書莽大夫。
漢儒二首·其二
作者：劉克莊
朝代：宋

賣賦長安偶遇知，後車歸載遠山眉。
可憐犬子真窮相，不見劉郎過沛時。
漫興
作者：劉克莊
朝代：宋

保社有幽子，戶庭無雜賓。
若非負苓者，即是耦耕人。
筇穩慵呼馬，蔬甘勝擘麟。
篋中詩又滿，誰謂此翁貧。
漫興一首
作者：劉克莊
朝代：宋

生在重華內禪前，紅顔倏忽變霜顛。
吾雖後輩識前輩，彼以小年疑大年。
殤子幾曾知壽夭，死人安可語神仙。
何須求入耆英社，作老農夫也自賢。
漫興一首
作者：劉克莊
朝代：宋

經行中野多新塚，檢點高陽少酒徒。
縱不能陪雍畤禮，尚堪添入洛英圖。
愛東臯子生沉醉，慕北山公死謚愚。
頼有小詩自陶寫，何須著論學王符。
漫興二首·其一
作者：劉克莊
朝代：宋

身似著冠狂賀監，面如留髮老盧能。
無丹竈地燒鉛汞，有海潮音話葛藤。
龍象聾觀俱讚嘆，犬鷄癡望共飛昇。
門前驀有侵晨客，向道先生寢未興。
漫興二首·其二
作者：劉克莊
朝代：宋

送老虛無寂寞濱，聖朝乃復記遺民。
□摛溫洛滎河筆，藻飾寒灰槁木身。
雖拜老龍呼學士，肯教夜鶴怨山人。
它時題向征西墓，道是先皇獻納臣。
漳蘭爲丁竊貨其半紀實四首·其一
作者：劉克莊
朝代：宋

五十盆蒼翠，皆從異縣求。
不能防狡窟，未免破鴻溝。
慘甚兵初過，苛于吏倍抽。
渠儂慕銅臭，肯爲國香謀。
漳蘭爲丁竊貨其半紀實四首·其三
作者：劉克莊
朝代：宋

池遠疎澆溉，牆低劣蔽遮。
初無虎守杏，况有蝶穿花。
薄采難紉佩，深培待茁芽。
嗟余愧迂叟，招汝興仍賒。
漳蘭爲丁竊貨其半紀實四首·其二
作者：劉克莊
朝代：宋

主人拙樊圃，家賊巧穿窬。
鼠子敢予侮，麟翁以盜書。
空搔雙白鬢，不奈一長鬚。
自笑關防晚，花傍且燕居。
漳蘭爲丁竊貨其半紀實四首·其四
作者：劉克莊
朝代：宋

離騷賞風韻，百卉莫之先。
菊止香九日，蕕曾臭十年。
麝房吾割愛，鮑肆爾垂涎。
晏相惜花者，紅梅被竊然。
潮惠道中
作者：劉克莊
朝代：宋

春深絕不見妍華，極目黄茅際白沙。
幾樹半天紅似染，居人云是木綿花。
瀑上值雨
作者：劉克莊
朝代：宋

絕頂嵐煙合，危亭略見簷。
不知山雨過，但覺瀑流添。
悲壯張瑶瑟，迷濛展畫縑。
野人雙草屨，來往任泥霑。
瀾湍送葬一首
作者：劉克莊
朝代：宋

幽室朝方閉，禪房夕已虛。
反虞兒草草，受吊女呱呱。
石小難鎸誌，庵荒少送車。
老夫詩與誄，泉下亦知無。
炎關
作者：劉克莊
朝代：宋

關北關南氣候分，雪飛不過古來云。
若非曾發看山願，老大何因入瘴雲。
烏石山
作者：劉克莊
朝代：宋

兒時逃學頻來此，一一重尋盡有蹤。
因漉戲魚羣下水，緣敲響石鬭登峯。
熟知舊事惟鄰叟，催去韶華是暮鍾。
畢竟世間何物壽，寺前雷仆百年松。
烏石山
作者：劉克莊
朝代：宋

客子家山亦此峯，可堪投宿聽疎鐘。
旋沽村酒開霜柿，欲訪禪扉隔暮松。
鄉信寫成無便寄，寒衣著綻倩人縫。
遠來只爲營瓜圃，不是貪渠萬戶封。
無題
作者：劉克莊
朝代：宋

主聖如天忍棄遺，臣愚何地著孤危。
白虹貫日殆虛語，中野履霜無怨辭。
寶玦已隨屍血浸，鐵鞭未必鬼臀知。
莫年一寸丹心在，却怪湘纍有許悲。
無題
作者：劉克莊
朝代：宋

鯨海外多仙境界，蟻窠中有小乾坤。
不愁北谷愚公老，自覺南柯太守尊。
無題一首
作者：劉克莊
朝代：宋

死以子托友，病將身付醫。
友今多市道，醫或似屠兒。
無題一首
作者：劉克莊
朝代：宋

毫揮萬字思如泉，曾映金蓮讀奏篇。
藜杖方燃芸閣上，葉舟忽傍釣臺邊。
詩成渭北空相憶，謀寢淮南恐未然。
君去吾當從此逝，未知握手定何年。
無題二首·其一
作者：劉克莊
朝代：宋

恕漢唾師德，酒徒拳伯倫。
吾評此二士，顔子後無人。
無題二首·其一
作者：劉克莊
朝代：宋

江北塵高戰鼓酣，惜無赤壁順風帆。
城池險固爲樓百，郡邑蕭條有戶三。
明主依然勞聖慮，諸君豈得尚清談。
嗚呼頗牧不復作，誰與兒郎共苦甘。
無題二首·其一
作者：劉克莊
朝代：宋

游公念舊纔叁月，鄭傅憐才恰半年。
老去獨當千箭鏃，向來不踏兩船舷。
無題二首·其一
作者：劉克莊
朝代：宋

郭郎綫斷事都休，卸了衣冠返沐猴。
棚上偃師何處去，誤他棚下幾人愁。
無題二首·其二
作者：劉克莊
朝代：宋

夕烽一夕徹甘泉，鑄印分弓玉座前。
天狗如雷防急變，佛貍死卯竟譌傳。
漢家豈可無三策，胡運何曾有百年。
漸覺風寒逼堂奧，寄聲諸老急籌邊。
無題二首·其二
作者：劉克莊
朝代：宋

季世讎相復，先賢量有餘。
潞還子方謫，坡答致中書。
無題二首·其二
作者：劉克莊
朝代：宋

棚空衆散足凄凉，昨日人趨似堵牆。
兒女不知時事變，相呼入市看新場。
無題二首·其二
作者：劉克莊
朝代：宋

頂垂翅短立䙰褷，孤淚誰聽祇自悲。
寧瘞焦山山下土，不將身托上林枝。
煙竹鋪
作者：劉克莊
朝代：宋

野迥村疎起暮寒，偶逢廢驛卸征鞍。
主人家比漁舟小，客子房如鶴柵寬。
燈與鄰通眠未易，風從壁入避尤難。
似聞南去加蕭索，一夜披衣坐不安。
熊主簿示梅花十絕詩至梅花已過因觀海棠輒次其韻·其一
作者：劉克莊
朝代：宋

萬蘂千葩染似紅，停盃無語恨東風。
薄寒且爲花愁惱，何况開時值雨中。
熊主簿示梅花十絕詩至梅花已過因觀海棠輒次其韻·其一〇
作者：劉克莊
朝代：宋

海棠洞下醉忘歸，歲月如馳不可追。
想得千株今合抱，此生未卜再遊時。
熊主簿示梅花十絕詩至梅花已過因觀海棠輒次其韻·其七
作者：劉克莊
朝代：宋

共倒殘尊過日西，重來花事想參差。
建陽主簿今才子，焉可無詩補杜詩。
熊主簿示梅花十絕詩至梅花已過因觀海棠輒次其韻·其三
作者：劉克莊
朝代：宋

幾樹繁紅映碧灣，苧蘿山下見芳顔。
分明消得黄金屋，却墮荒蹊野徑間。
熊主簿示梅花十絕詩至梅花已過因觀海棠輒次其韻·其九
作者：劉克莊
朝代：宋

暮雨廉纖似入梅，一春花月欠攀陪。
草生後圃深三尺，也道身爲縣令來。
熊主簿示梅花十絕詩至梅花已過因觀海棠輒次其韻·其二
作者：劉克莊
朝代：宋

紅點霏霏似撒沙，荒園幻作五侯家。
自憐改盡青青鬢，無力栽花且看花。
熊主簿示梅花十絕詩至梅花已過因觀海棠輒次其韻·其五
作者：劉克莊
朝代：宋

梅太酸寒蘭太清，海棠方可入丹青。
趙昌骨朽徐熙死，誰寫春風上錦屏。
熊主簿示梅花十絕詩至梅花已過因觀海棠輒次其韻·其八
作者：劉克莊
朝代：宋

歸騎何須抵死催，且拈落蕊藉蒼苔。
平生酷喜坡長句，筆力今誰可奪胎。
熊主簿示梅花十絕詩至梅花已過因觀海棠輒次其韻·其六
作者：劉克莊
朝代：宋

特以穠纖壓衆芳，癡人癡殺恨無香。
問渠嫵媚房櫳裏，何似莊嚴几研傍。
熊主簿示梅花十絕詩至梅花已過因觀海棠輒次其韻·其四
作者：劉克莊
朝代：宋

顛風猛雨阻追攀，欲問春留數日間。
過眼紅雲成白雪，到晴祇恐沒花看。
燈夕
作者：劉克莊
朝代：宋

千炬金梔映玉蕖，臺城昨夢又年餘。
斷無絃索鳴華屋，惟見炊煙起草廬。
兒報瓶空因止酒，婢言油盡暫停書。
蓬窗亦有精勤士，何必然藜向石渠。
燈夕二首·其一
作者：劉克莊
朝代：宋

久矣龐公懶入城，偶逢節序尚牽情。
盛鴟夷酒出行樂，鑄褭蹄金難買晴。
不與賢豪競華轂，且隨兒女看優棚。
老儒更爲明時喜，聞說西南黑祲清。
燈夕二首·其二
作者：劉克莊
朝代：宋

本子流傳自柳榮，著行線綵鬭鮮明。
似從傀儡家傳出，又說熙河帥教成。
邊地烽烟差向裏，中州燈火尚承平。
何嘗夜奪崑崙隘，真爲君王奏凱聲。
燈夕二首呈劉帥·其一
作者：劉克莊
朝代：宋

士女如雲服珥鮮，暫陪獵較亦欣然。
清於坡老游杭市，儉似乖崖在劍川。
使指何功煩卜夜，遨頭此念可通天。
粵人擁道千層看，不見狨鞍三十年。
燈夕二首呈劉帥·其二
作者：劉克莊
朝代：宋

陌上遊人趁筦絃，豈知君相尚籌邊。
細聽野老交談處，猶記兵端未動前。
草市收燈如許早，端門瞻蹕定何年。
書生晚抱憂時志，歸畫殘灰理舊編。
燈夕守舍
作者：劉克莊
朝代：宋

百口惟翁懶入闉，讙傳畫隼出行春。
冶容淇上多遊女，群飲街頭有醉人。
聽黑簫韶成假寐，映青藜杖是前身。
不知誰侍傳柑宴，早爲君王靖塞塵。
燕
作者：劉克莊
朝代：宋

昔人懷故主，季世絕貧交。
汝勝炎凉者，年年歸舊巢。
燕二首·其一
作者：劉克莊
朝代：宋

曾客烏衣看落花，春風吹影傍天涯。
茅簷亦有安巢地，何必王家與謝家。
燕二首·其二
作者：劉克莊
朝代：宋

野老柴門日日開，且無欄檻礙飛迴。
勸君莫入珠簾去，羯鼓如雷打出來。
爲圃二首·其一
作者：劉克莊
朝代：宋

屋邊廢地稍平治，裝點風光要自怡。
愛敬古梅如宿士，護持新筍似嬰兒。
花窠易買姑添價，亭子難營且築基。
老矣四科無入處，旋鉏小圃學樊遲。
爲圃二首·其二
作者：劉克莊
朝代：宋

衰病歸來占把茅，譬如僧葺退居寮。
因存橘樹斜通徑，怕礙荷花小著橋。
古有功名興釣築，今無物色到漁樵。
可憐歲晚閑雙手，種罷蕪菁擷菊苗。
牆西一首
作者：劉克莊
朝代：宋

只留一影伴山房，坐待牆西隙月光。
鶴忽歸來尋舊里，燕猶相對語斜陽。
雖無傳附青雲顯，頼有書消白日長。
萬一載醪人問字，爲言儂僅識偏旁。
牛田鋪大雪
作者：劉克莊
朝代：宋

暝色蟠空起，獰飈激地吹。
漸看雲布濩，稍有霰紛披。
蔌蔌初飄瓦，輕輕已點墀。
居人朝未覺，客子夜先知。
巧似莊嚴就，勻如剪刻爲。
充庭冰氏喜，縞戶染人疑。
灑密苔緘遍，擎多樹壓垂。
高峰迷頂踵，遠渡失津涯。
窘兔低蹲草，僵禽默墮枝。
馬難分牝牡，烏不辨雄雌。
倏忽斜還整，冥濛合又離。
半埋官路堠，亂打寺廊碑。
猛勢欺袍絮，寒光照鬢絲。
店荒敲盡閉，橋滑步尤危。
破釜羹霜菜，殘爐燎濕萁。
廢粧憐婦怯，露骭笑兒癡。
乍起毛皆蝟，深藏手亦龜。
犬驚鄰吠急，雞噤野鳴遲。
偏滯南轅路，翻思北戍時。
旌旗鳴鴈塞，刁斗亂鵝池。
呵筆堪飛檄，收燈可覆棋。
暮營蒙虎卧，曉獵臂鷹隨。
浴鐵成何事，披簑自一奇。
空山吟忍凍，窮巷齧充饑。
授簡悲才退，烘衣感氣衰。
稍欣茅瘴薄，已覺麥畦滋。
病怕村茶冷，愁嫌市酒醨。
带間三十韻，聊補昔人遺。
牢落
作者：劉克莊
朝代：宋

牢落吾何恨，先賢未免窮。
寧爲田舍子，不作國師公。
螢影穿窗隙，蛩聲出壁中。
殘書殊有味，讀到角吹終。
物化
作者：劉克莊
朝代：宋

今朝風物甚美，明日陰晴未知。
夕陽無回照理，落花有上天時。
狂吟
作者：劉克莊
朝代：宋

兩輪屋角走如梭，爭奈樗翁老病何。
富貴時來年少去，神仙者少死人多。
形羸全頼兒扶掖，詩退猶須友切磋。
莫嗟狂吟無律呂，古人不廢飯牛歌。
獲硯
作者：劉克莊
朝代：宋

二硯溫如玉琢成，信知天地有精英。
馬肝紫潤尤宜沐，鵒眼青圓宛似生。
未愛潘郎呼作友，便教米老拜爲兄。
今年几案多奇獲，應是窮儒命漸亨。
玄山觀
作者：劉克莊
朝代：宋

來瞻石像看唐碑，一徑蒼松映碧漪。
聞說宋公曾住此，寄聲過客細吟詩。
玉樓春
作者：劉克莊
朝代：宋

年年躍馬長安市。客舍似家家似寄。青錢換酒日無何，紅燭呼廬宵不寐。易挑錦婦機中字。難得玉人心下事。男兒西北有神州，莫滴水西橋畔淚。
玉蘂花
作者：劉克莊
朝代：宋

竹院過僧話，山門掃地迎。
英雄猶有迹，般若太無情。
玉蘂春陰密，琅玕晚暑清。
半生來往屢，也合送人行。
理故書二首·其一
作者：劉克莊
朝代：宋

軸猶插高架，檠已棄低牆。
可惜亡三篋，安能讀一箱。
自慙伯仁退，不及阿宜長。
但憶初强記，誰知晚健忘。
理故書二首·其二
作者：劉克莊
朝代：宋

難窺一字脚，空皺兩眉頭。
孤露無三樂，凄凉有四愁。
詩疵撚鬚改，丹走出神求。
元不離禪榻，當年遍九州。
理髮二首·其一
作者：劉克莊
朝代：宋

種種一何短，青青無復垂。
可憐髡髦子，不見指冠時。
理髮二首·其二
作者：劉克莊
朝代：宋

昔笑聰禿首，如韓戲觀師。
若聰今見我，汝亦有幾時。
琨逖
作者：劉克莊
朝代：宋

遷喬不與鶑爭出，殿後猶云馬不前。
越石早知無合殺，不如且讓祖生鞭。
琴潭
作者：劉克莊
朝代：宋

山形若覆奩，潭面如拭鏡。
奇哉几案物，千古棄荒敻。
了無扳躋勞，坐愜幽野性。
泉源黑難窮，崖色碧相映。
闖深畏龍蟄，窺淺見魚泳。
可憐風水聲，空山誰來聽。
我欲買茲丘，掃迹逃囂競。
未言葺茅齋，先可理漁𦩘。
瑞峰寺
作者：劉克莊
朝代：宋

寺在高山頂，天寒偶一登。
孤僧營粥飯，諸佛闕香燈。
潮落洲分派，林疎塔見層。
危欄宜老眼，欲去幾迴凭。
瑞巖
作者：劉克莊
朝代：宋

金碧千間盡，惟庵免劫灰。
佛歸何國去，僧自別峯來。
巨石神鞭至，懸崖帝鑿開。
幽尋情未已，木杪夕陽催。
環碧寒甚移宿客邸
作者：劉克莊
朝代：宋

香歇朝衣懶更熏，夢殘宮漏遠難聞。
漫郎不稱青綾被，退士惟堪白布裙。
環翠閣
作者：劉克莊
朝代：宋

大陸題詩小陸和，寶鞍畫戟傳呼過。
兩片頑碑未百年，已有牧兒來打破。
瓜李
作者：劉克莊
朝代：宋

蠅及瓜勿啖，螬食李何妨。
苦淡誰知味，甘鮮或腐腸。
瓜洲城
作者：劉克莊
朝代：宋

先朝築此要防邊，不遣胡兒見戰船。
遮斷難傳河朔檄，修來大費水衡錢。
書生空抱聞雞志，故老能言飲馬年。
慙愧戍兵身手健，箔樓各占一間眠。
瓦送
作者：劉克莊
朝代：宋

瓦送繡行均一去，如公之去獨賢哉。
國僑存校如迂闊，涑水辭樞冀挽回。
聊爲先師主精舍，不煩殘客到翹村。
半山未是忘情者，重拜頭廳便出來。
生日和竹溪二首·其一
作者：劉克莊
朝代：宋

宿昔銀鞍狨覆韉，今騎秧馬墾荒田。
學神仙者丹多壞，立事功人傳少全。
誰管靈均初度日，都忘彌勒下生年。
新皇早晚開宣室，定有英才對席前。
生日和竹溪二首·其二
作者：劉克莊
朝代：宋

暮年量減怯杯深，客餉村醪且淺斟。
衰惰僅存已殘錦，清貧安得未揮金。
朱絃有味餘三嘆，丹扆無階獻六箴。
留取平生一筇竹，約公徧訪大叢林。
生查子
作者：劉克莊
朝代：宋

繁燈奪霽華。戲鼓侵明發。物色舊時同，情味中年別。淺畫鏡中眉，深拜樓西月。人散市聲收，漸入愁時節。
用厚後弟强甫韻·其一
作者：劉克莊
朝代：宋

老禪和築退居菴，識路何須待指南。
野叟得年今九九，星翁布算更三三。
有詩入夢撩靈運，無藁藏山愧史談。
愚智同歸一抔土，管他後世傳非聃。
用厚後弟强甫韻·其一〇
作者：劉克莊
朝代：宋

把茅容膝强名庵，宜夏宜冬戶向南。
雪厄黄精饑杜二，花欺白髮笑陳三。
爾儂柏下已骨朽，此老橘中猶手談。
惟有子長讚深遠，諸家類以淺求聃。
用厚後弟强甫韻·其一一
作者：劉克莊
朝代：宋

春困齁齁卧蝶菴，欠伸跳出大槐南。
漂摇不借烏栖一，迂拙羞營狡窟三。
投轄孟公方痛飲，驚筵焦遂勿高談。
谷神若果能無死，秦失何由却弔聃。
用厚後弟强甫韻·其一三
作者：劉克莊
朝代：宋

素昧清真與順菴，偶然愛唱望江南。
世因玉佩輕秦七，天把簑衣貴謝三。
郢可憂虞成永歎，漢方隆盛勿多談。
古今大瞻惟蒙叟，不但誣丘又謗聃。
用厚後弟强甫韻·其一二
作者：劉克莊
朝代：宋

懶訪半山雲頂菴，且撐一葉泛溪南。
花間漸覺同游少，桑下何曾作宿三。
古有劉伶呼不醒，今無衛玠共誰談。
五千言是家人語，長笑諸家誤注聃。
用厚後弟强甫韻·其七
作者：劉克莊
朝代：宋

是處皆堪結草庵，寧論塞北與江南。
上林遠賦諷纔一，光範門書獻至三。
麟獲魯西終聖筆，馬浮江左坐玄談。
古書疑信常相半，何必深疑禦寇聃。
用厚後弟强甫韻·其三
作者：劉克莊
朝代：宋

了無傑句似平庵，謾有高年企渭南。
鐵漢堂堂纔望八，銅人嘿嘿久緘三。
曾傳鴻寶枕中訣，厭聽狙丘稷下談。
畫史貌予殊不似，清臞安得耳如聃。
用厚後弟强甫韻·其九
作者：劉克莊
朝代：宋

無住先生獨住菴，得朋猶冀自西南。
丹心事國忠無二，白首尊師誼在三。
詩少古風惟近體，學慚實踐謾虛談。
退之未離乎儒者，坐井觀天錯議聃。
用厚後弟强甫韻·其二
作者：劉克莊
朝代：宋

先皇親爲扁溪庵，奎畫煌煌陽世南。
多病安知年望九，歸耕何幸歲登三。
新詩有弟聊相屬，前事無人與共談。
作飲中仙殊不惡，何須苦淡學瞿聃。
用厚後弟强甫韻·其五
作者：劉克莊
朝代：宋

不腆先疇與破庵，在汾水曲管岑南。
幽栖晚節巢林一，戇草當年及□三。
酒甕有期春共酌，書囊無底曉猶談。
吾惽紫氣難瞻矚，未暇攀迎柱下聃。
用厚後弟强甫韻·其八
作者：劉克莊
朝代：宋

臨池苫蓋釣魚庵，却笑溫生起水南。
林下休官誰見一，歲寒取友不過三。
點黄豈有眉間喜，堅白都無舌本談。
柱下首陽孰工拙，東方元未識夷聃。
用厚後弟强甫韻·其六
作者：劉克莊
朝代：宋

歲晚歸休老學菴，敢嗟白首滯周南。
在廷不欠禿翁一，開徑寧無益友三。
地豈長房之可縮，天非鄒衍所能談。
桓郎狹小膠師說，未必雄書遠過聃。
用厚後弟强甫韻·其四
作者：劉克莊
朝代：宋

辭大叢林卓小菴，豈知捷徑在終南。
狂歌不曉花十八，餓死休貪芧四三。
漢有子雲尤苦思，晉惟逸少不清談。
君看尼父生知者，問了萇弘又問聃。
用强甫蒙仲韻十首·其一
作者：劉克莊
朝代：宋

病著經旬卧小齋，一窗螢雪與誰偕。
季宣易尚資到溉，茂叔書曾取壽涯。
志苦白頭寧退惰，論孤黄吻競攻排。
兔園冊子俱拈起，且放芙蓉月照懷。
用强甫蒙仲韻十首·其一〇
作者：劉克莊
朝代：宋

先生擬把衣冠挂，穉子能操杖履從。
叔夜只堪伴魚鳥，子雲何至况蛇龍。
豹皮尚欲留名死，雞肋安知與怒逢。
老去自鳴還自止，簣桴何敢間金鐘。
用强甫蒙仲韻十首·其七
作者：劉克莊
朝代：宋

玉堂豈必勝茅齋，誤得虛名與謗偕。
法吏淬磨真出角，先生度量莫窺涯。
謗書堪醜毋庸辨，悶賦雖工未易排。
已設葛幮安菊枕，投床不覺到無懷。
用强甫蒙仲韻十首·其三
作者：劉克莊
朝代：宋

不數浮溪與止齋，網羅欲與巽巖偕。
極知浩博窺轅固，未肯輕浮學祐涯。
愧我孤根難樹立，誤君初草未編排。
藏山行世俱閑事，莫把窮通累雅懷。
用强甫蒙仲韻十首·其九
作者：劉克莊
朝代：宋

已傍先廬敞便齋，善和萬卷與君偕。
少時歲月真馳隙，聖處工夫未涉涯。
海淺蓬萊疑可近，雲深閶闔不容排。
信書至老成何事，有酒聊澆磊塊懷。
用强甫蒙仲韻十首·其二
作者：劉克莊
朝代：宋

絕無上足擔簦至，僅有長鬚荷鍤從。
乍可沙邊狎蟲鳥，誰能池上送夔龍。
入耆英社老能幾，舉力田科今不逢。
翠管檀槽方迭奏，未應考擊到編鐘。
用强甫蒙仲韻十首·其五
作者：劉克莊
朝代：宋

老病難持繡佛齋，田翁泥欲與之偕。
鳳凰渺渺翔千仞，牛馬區區辨兩涯。
驥尾傳休勞附見，蛾眉班不待推排。
得君小住爲佳耳，姑置閑談敘別懷。
用强甫蒙仲韻十首·其八
作者：劉克莊
朝代：宋

幼磨鐵硯翁同學，晚捧銅槃客鮮從。
十二相寧分虎鼠，兩家子各判豬龍。
有時捫虱燈前話，亦或騎鯨海上逢。
自是老人眠睡少，夢回原不爲晨鐘。
用强甫蒙仲韻十首·其六
作者：劉克莊
朝代：宋

久矣設羅無客至，居然執簡尚予從。
微辭幸不遭陽虎，幾諫誰能諒觸龍。
竊曼倩桃無復味，聞安期棗有誰逢。
殘年飲啄隨緣過，能費支離粟幾鍾。
用强甫蒙仲韻十首·其四
作者：劉克莊
朝代：宋

俊物終當騰踏去，鈍桹猶欲溯洄從。
鄰家東豈無□子，小屋西堪住士龍。
擲筆不求佳傳作，署門怕與惡賓逢。
山歌亦自諧音節，莫管人嘲似啞鐘。
用曹帥侍郎韻贈曹路分
作者：劉克莊
朝代：宋

曹侯書滿腹，非以劍防身。
馬上檄尤速，橐中詩不貧。
虜情工變詐，時論主和親。
旗鼓何時建，方知國有人。
用洪君疇韻送徐仲晦赴鄉郡二首·其一
作者：劉克莊
朝代：宋

君於外物一毫輕，七聚爭看錦晝行。
昔苦缿筩無路達，今欣蠟燭照天明。
潢池赤子思重活，青社饑民待再生。
前哲貴分人以德，獨清不若衆皆清。
用洪君疇韻送徐仲晦赴鄉郡二首·其二
作者：劉克莊
朝代：宋

傳聞君相奬清修，印節移來某水丘。
范孟博非私奏劾，祁大夫不避親讐。
青黄未接宜開廩，紅腐無多謾唱籌。
事尚可爲君努力，明時未好說歸休。